MAIPs Sumbang RM5000 kepada Tabung Ibnu Sabil untuk Rakyat Malaysia di Jepun

Untuk mendapatkan maklumat terkini, ikuti kami melalui Telegram

Kangar – “Tahun 2022 merupakan ulang tahun ke-65 hubungan diplomatik antara negara Malaysia dan Jepun serta ulang tahun ke-40 Dasar Pandang ke Timur. Hubungan antara kedua-dua negara mula terjalin pada tahun 1957 dan pada tahun 2015 pula, keakraban hubungan ini dinaik taraf daripada Enhanced Partnership kepada Strategic Partnership. Selain itu, kedua-dua negara dijangka bakal menaik taraf hubungan kerjasama sedia ada ke peringkat yang lebih komprehensif, iaitu Comprehensive Strategic Partnership (CSP) berdasarkan status hubungan Malaysia dan Jepun yang terus berkembang maju,

Di samping itu, Malaysia melalui Institut Penyakit Berjangkit Kebangsaan (NIID), Agensi Farmaseutikal dan Peralatan Perubatan (PMDA) serta Agensi Pengawalseliaan Farmaseutikal Kebangsaan Malaysia (NPRA) telah menjalin hubungan kerjasama dengan Jepun dalam bidang teknologi vaksin COVID-19. Bahkan Malaysia turut berminat mengadakan latihan teknikal bersama-sama Jepun dengan fokus kepada ujian identiti, potensi dan integriti untuk pembangunan vaksin COVID-19”, sembah Kuasa Usaha Sementara Kedutaan Besar Malaysia di Tokyo, Jepun, Nor’Azam Mohd Idrus kepada Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail ketika menyambut keberangkatan tiba baginda di Lapangan Terbang Antarabangsa Narita, Tokyo, Jepun.

Ketibaan baginda disertai Raja Puan Muda Perlis, DYTM Tuanku Hajah Lailatul Shahreen Akashah Khalil serta puteri dan putera baginda berdua, iaitu Yang Amat Mulia (YAM) Tuanku Sharifah Farah Adriana Jamalullail dan YAM Tuanku Syed Sirajuddin Areeb Putra Jamalullail. Turut hadir menyambut ketibaan baginda ialah Setiausaha Ketiga (Konsular dan Protokol), Mohd Farriq Osman.

Dalam majlis yang sama, DYTM Tuanku Syed Faizuddin Putra Jamalullail selaku Tuanku Yang DiPertua Majlis Agama Islam dan Adat Istiadat Melayu Perlis (MAIPs) berkenan menyerahkan sumbangan MAIPs berjumlah RM5000 kepada Tabung Ibnu Sabil untuk membantu rakyat Malaysia yang berada dalam kesusahan di Jepun.

Menurut Nor’Azam Mohd Idrus, Malaysia amat berminat untuk meningkatkan tahap kerjasama dengan Jepun yang diiktiraf sebagai peneraju utama dunia dalam inovasi digital dan hab keusahawanan. Bahkan Jepun juga sangat agresif dalam meneroka peluang pelaburan berasaskan teknologi hijau untuk mencapai pengurangan pelepasan karbon di udara.

“Melalui pelbagai kajian dan pemerhatian, Malaysia merupakan rakan strategik Jepun yang mempunyai potensi besar berdasarkan kelebihan dan kekuatan negara. Hal ini disokong dengan beberapa perjanjian yang dimeterai antara pelabur Jepun dengan pelbagai syarikat serta organisasi dari Malaysia. Berdasarkan rekod statistik pelaburan yang diluluskan dan dilaksanakan, pelaburan asing dari Jepun amat penting untuk Malaysia terutamanya sektor elektronik dan elektrik, bahan dan produk kimia, produk galian bukan logam, peralatan pengangkutan dan produk petroleum merangkumi petrokimia”, ujar Nor’Azam Mohd Idrus.


“Sembang Integriti: Rasuah dan Salah Guna Kuasa“ Mencegah Budaya Rasuah dalam Kalangan Penjawat Awam

Kuala Lumpur – Dewan Bahasa dan Pustaka (DBP) menerusi Unit Integriti telah menganjurkan Sembang Integriti: Rasuah dan Salah Guna Kuasa pada 18 Julai 2022 (Isnin) pukul 9.30 pagi. Majlis yang diadakan secara langsung di Balai Budaya Tun Syed Nasir, DBP boleh ditonton secara dalam talian menerusi platform media sosial DBP seperti Facebook, Twitter dan JendelaDBP.

Majlis sembang ini menampilkan seorang panel jemputan, iaitu Tuan Muhammad Asri Dollah, Ketua Unit Integriti Kementerian Pendidikan Malaysia (KPM). Manakala Norhasmanalinda Mustapa dari Bahagian Promosi dan Pengiktirafan DBP selaku moderator dan pengacara majlis.

Melalui gandingan ahli panel dan pengacara berpengalaman selaku moderator, tujuan utama sembang ini dianjurkan adalah untuk mengupas tentang gejala rasuah dan salah guna kuasa yang semakin berleluasa dalam kalangan penjawat awam era ini di samping tanggungjawab penjawat awam untuk membanteras budaya rasuah serta mengenal pasti jenis-jenis rasuah yang sering berlaku dalam sesebuah jabatan atau organisasi, khususnya dalam jabatan-jabatan kerajaan.

Sembang dimulakan oleh Tuan Muhammad Asri Dollah yang berkongsi tentang enam peruntukan undang-undang yang terdapat dalam negara Malaysia bagi membendung gejala rasuah. Antaranya termasuklah Akta Suruhanjaya Pencegahan Rasuah Malaysia 2009, Seksyen 165 Kanun Keseksaan, Seksyen 213-215 Kanun Keseksaan (mengambil atau menawarkan hadiah), Seksyen 403-409 Kanun Keseksaan (Jenayah Pecah Amanah), Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) serta Ordinan (Kuasa-Kuasa Perlu) Darurat No. 22, 1970 – Kesalahan salah guna kuasa dan percanggahan kepentingan.

Tuan Muhammad Asri Dollah turut mengupas tentang jenis-jenis kesalahan rasuah menurut Akta Suruhanjaya Pencegahan Rasuah Malaysia 2009 yang merangkumi empat cabang, iaitu meminta dan menerima rasuah, menawar dan memberi rasuah, mengemukakan tuntutan palsu dan menggunakan jawatan atau kedudukan untuk suapan.

Dalam majlis yang sama, Tuan Muhammad Asri Dollah menjelaskan tentang hukuman jika disabitkan bersalah kerana rasuah yang meliputi hukuman penjara tidak lebih 20 tahun dan denda sebanyak lima kali ganda nilai suapan, atau RM 10 ribu bergantung kepada mana-mana yang lebih tinggi.

“Terdapat tujuh tanda seseorang itu terlibat dengan jenayah rasuah. Tujuh tanda tersebut adalah perubahan gaya hidup mewah secara tiba-tiba, kegagalan menjelaskan punca perolehan harta, enggan dinaikkan pangkat atau ditukarkan, panggilan telefon yang mencurigakan, suka hidup berlagak seperti orang kaya, peletakan jawatan secara tiba-tiba dan perhubungan rapat antara pelanggan syarikat dengan jabatan,” ujar Tuan Muhammad Asri Dollah.

Menurut Tuan Muhammad Asri Dollah, berdasarkan kajian yang dilaksanakan oleh SPRM, terdapat tujuh kaedah bagi menghindari jenayah rasuah daripada berlaku. Tujuh kaedah tersebut adalah seperti berikut:

“Tiada pemberi, tiadalah penerima. Rasuah dihina, maruah dibina. Sikap yang tidak cakna, sambil lewa dan terlampau percaya kepada seseorang menjadi faktor utama ketirisan rasuah dalam kalangan penjawat awam,” kata Tuan Muhammad Asri Dollah.

Turut hadir memeriahkan majlis adalah Dr. Rosmani Omar, Ketua Editor Bahagian Majalah DBP dan Dr. Rusmadi Baharudin, Ketua Bahagian Perkamusan DBP.


Kerjasama Strategik Forum Kandungan-DBP Memacu Penggunaan Bahasa Melayu yang Baik dalam Komunikasi dan Multimedia

Untuk mendapatkan maklumat terkini, ikuti kami melalui Telegram

Kuala Lumpur – Kunjungan Hormat Forum Kandungan Komunikasi dan Multimedia atau dikenali sebagai Forum Kandungan kepada Dewan Bahasa dan Pustaka (DBP) di Bilik Mesyuarat Urus Setia Lembaga Pengelola, Menara DBP, pada petang tadi membuka ruang perbincangan yang seterusnya membawa kepada kerjasama strategik antara Forum Kandungan dengan DBP dalam usaha memacu penggunaan bahasa Melayu yang baik dan betul dalam kalangan masyarakat Malaysia melalui kandungan berbentuk komunikasi dan multimedia.

Dalam sesi kunjungan hormat tersebut, Ketua Pengarah DBP, YBhg. Datuk Abang Sallehuddin Abg Shokeran menyambut baik usaha Forum Kandungan untuk menjalinkan kerjasama dengan DBP. Beliau berpandangan, pelbagai bentuk kerjasama boleh dilaksanakan, antaranya melalui kempen kesedaran tentang kesantunan berbahasa serta penganjuran pelbagai bentuk aktiviti yang melibatkan masyarakat khususnya golongan muda dan anak remaja, malah setiap kerjasama yang dilaksanakan bersama-sama bakal memberikan impak yang lebih besar sekiranya turut disertai oleh wakil media di Malaysia. YBhg. Datuk Abang Sallehuddin mengalu-alukan kerjasama daripada Forum Kandungan dalam penganjuran program khususnya berkaitan dengan bidang komunikasi dan multimedia yang bersesuaian dengan peranan yang dimainkan oleh DBP.

Menurut Timbalan Ketua Pengarah (Dasar) DBP, YBhg. Tuan Haji Md. Johari Hasan, pada sekitar tahun 1990-an hingga 2005, DBP mempunyai hubungan yang baik dengan Suruhanjaya Komunikasi dan Multimedia Malaysia (SKMM) dan Forum Kandungan. Banyak perundingan dilaksanakan bersama-sama untuk membincangkan mengenai laras bahasa, bahkan pada masa itu, melalui Gerakan Bahasa Kebangsaan Sektor Swasta yang disampaikan menerusi Majlis Citra Wangsa, pengiktirafan diberikan kepada penggiat drama, penyiar, pengiklan, drama televisyen serta penulis skrip dan sari kata yang menggunakan bahasa Melayu yang baik dalam komunikasi dan multimedia. Dalam hal ini, kegiatan tersebut boleh diperluas melalui kerjasama antara DBP dengan Forum Kandungan.

Forum Kandungan merupakan sebuah badan pengawalseliaan kendiri bebas yang mentadbir kandungan dan mengendalikan isu-isu yang berkaitan dengan kandungan berbentuk komunikasi dan multimedia di Malaysia. Forum Kandungan ditubuhkan di bawah Akta Komunikasi dan Multimedia (AKM) 1998 pada Februari 2001 dan beroperasi sebagai forum industri di bawah SKMM.

Selaku organisasi pengawalseliaan kendiri, Forum Kandungan disertai oleh pemain utama industri yang terdiri daripada wakil badan penyiar, badan pengiklanan, pencipta kandungan bahkan turut disertai oleh institusi pengajian tinggi di Malaysia.

Menurut Pengarah Eksekutif Forum Kandungan, Puan Mediha Mahmood, Forum Kandungan bertanggungjawab menggubal dan membangunkan kod dan dasar kandungan negara yang bukan sahaja untuk pengamal industri malah buat pengguna awam. Dalam hal ini, Forum Kandungan turut memfokuskan penglibatan bersama antara industri dengan orang awam di samping bertanggungjawab mengurus aduan dan sebagai perlindungan kepada pengguna kandungan komunikasi dan multimedia negara.

Sesi Kunjungan Hormat Forum Kandungan kepada DBP tersebut dihadiri oleh wakil DBP yang terdiri daripada Ketua Editor Bahagian Majalah, YBrs. Dr. Rosmani Omar; Ketua Bahagian Akademi DBP, YBrs. Dr. Santrol Abdullah; serta beberapa orang karyawan DBP. Daripada pihak Forum Kandungan, antara yang turut hadir ialah Wakil Kategori Pengiklan, Encik Khairudin Rahim (4As); Wakil Kategori Penyiar, Encik Mohamad Razlan Abdul Latip (Astro); Wakil Kategori Sivik, Ts. Dr. Syed Agil Sheikh Alsagoff (Universiti Putra Malaysia); Wakil Kategori Pencipta Kandungan, Puan Nur Ilyanna Mohammad Shaharul Hashri (The Star); dan Wakil Eksekutif Forum Kandungan, Encik Afiq Zulhilmi Baharudin.


Kata Kerja Transitif

Soalan:
Apakah maksud kata kerja transitif?

Daripada:
Haliza Osman,
Semenyih, Selangor.


Ujian Darah Bantu Kesan Gangguan Kesihatan

Darah ialah cecair badan yang berfungsi untuk membawa oksigen, nutrien dan hormon dalam badan manusia. Fungsi ini akan dijalankan dengan berkesan apabila sistem-sistem lain dalam badan seperti pernafasan, jantung, buah pinggang, hati dan kelenjar berada dalam keadaan baik. Sekiranya terdapat sistem yang tidak berfungsi dengan sempurna, parameter dalam darah mungkin berubah. Oleh itu, ujian darah boleh membantu mengesan gangguan kesihatan secara umum dan juga boleh mengesan sistem khusus dalam badan yang terganggu.

Ujian darah boleh digunakan untuk membuat saringan kesihatan bagi mereka yang tidak mempunyai sebarang gejala. Contohnya, ujian darah boleh dijalankan untuk mengetahui kandungan gula dan kolesterol dalam darah. Individu yang mempunyai masalah paras gula atau kencing manis dan kolesterol yang berlebihan selalunya tidak mempunyai apa-apa gejala. Walau bagaimanapun, pengesanan awal sangat penting untuk mengelakkan komplikasi jangka masa panjang. Saringan kencing manis disarankan setiap dua tahun sekali bagi golongan yang tidak berisiko setelah mencapai umur 35 tahun. Bagi golongan yang berisiko seperti mempunyai berat badan berlebihan, sejarah keluarga yang menghidap kencing manis, tekanan darah tinggi dan pernah menghidap kencing manis semasa mengandung dan juga sudah mencecah umur 40 tahun ke atas, ujian saringan kencing manis perlu dilakukan setahun sekali.

Ujian darah juga digunakan untuk mengesan penyakit tertentu, terutamanya apabila mempunyai gejala. Pegawai perubatan atau kakitangan kesihatan akan melakukan ujian darah ke atas individu berdasarkan gejala yang dialami. Selalunya, gejala yang dialami akan memberi panduan kepada kakitangan kesihatan untuk memilih jenis ujian darah yang diperlukan. Sebagai contoh, pesakit dengan gejala berdebar yang berlarutan, selalu berpeluh dan mempunyai penurunan berat badan walaupun mempunyai selera makan, ujian pengesanan melihat paras hormon tiroid akan dijalankan. Adalah penting untuk pesakit memberikan maklumat kesihatan terperinci kepada kakitangan kesihatan untuk menjalankan ujian darah yang bersesuaian. Saringan untuk semua jenis penyakit sekali gus adalah tidak praktikal dan menyebabkan pembaziran darah dan material untuk menganalisis ujian darah. Selain itu, ujian darah juga dapat membantu mengenal pasti kuman yang berada dalam badan dengan mengesan paras antibodi kepada kuman tertentu yang mengakibatkan pesakit dalam keadaan kritikal.  Penentuan paras hemoglobin juga memerlukan pemeriksaan ujian darah.

Namun begitu, tidak semua keadaan memerlukan ujian darah. Ujian darah hanya akan dibuat sekiranya pesakit disyaki menghidap penyakit tertentu yang boleh dikesan melalui ujian darah. Di jabatan kecemasan contohnya, ujian awal selalunya digunakan untuk mengetahui keadaan umum pesakit bagi memberikan bantuan awal yang diperlukan. Contohnya, apabila pesakit datang dengan muntah yang berlarutan dan teruk, pegawai perubatan akan membuat pemeriksaan badan untuk mengetahui tahap dehidrasi pesakit. Ujian darah diperlukan ketika ini untuk membantu melihat sama ada kandungan garam telah berkurangan akibat daripada muntah yang berterusan. Sekiranya perlu, ujian darah tambahan akan dibuat untuk mengesan punca pesakit muntah. Muntah boleh disebabkan oleh keracunan makanan, yang mana ujian darah untuk mengetahui punca muntah tidak diperlukan. Tetapi sekiranya pesakit disyaki muntah disebabkan oleh masalah hormon yang tidak stabil atau disebabkan oleh tekanan tinggi dalam saluran cecair otak, ujian darah perlu dijalankan untuk mengesan kemungkinan masalah ketumbuhan dalam otak yang menyebabkan paras hormon tertentu meningkat. Ujian darah akan memberi sokongan kepada kemungkinan diagnosis hasil daripada kisah riwayat penyakit dan pemeriksaan badan pesakit.

Persediaan pesakit sebelum darah diambil adalah sangat penting bagi memastikan keputusan darah yang dikeluarkan adalah tepat dan boleh digunakan dengan yakin untuk membuat rumusan keadaan pesakit. Sebagai contoh, sekiranya pesakit gagal untuk berpuasa selama 8 hingga 12 jam sebelum menjalankan ujian paras gula dan kolesterol dalam badan, keputusan ujian yang dikeluarkan mungkin tidak dapat digunakan untuk tujuan rawatan dan perlu diulang. Sesetengah ujian darah memerlukan pesakit datang pada sebelah pagi kerana ujian darah tersebut hanya sah sekiranya dilakukan pada waktu pagi. Kebiasaannya, ujian untuk melihat paras hormon dalam darah dilakukan pada sebelah pagi kerana julat rujukan hormon yang dianalisis merujuk kepada kandungan paras hormon pada waktu pagi. Sekiranya ujian ini dilakukan pada sebelah petang, keputusan ujian dikhuatiri tidak akan diinterpretasikan dengan tepat. Pegawai perubatan dan pesakit perlu mempunyai komunikasi yang jelas terutamanya apabila melibatkan ujian darah yang memerlukan pesakit menunda waktu makan ubat atau perlu memberhentikan ubat tertentu sebelum mengambil darah. Terdapat keputusan darah yang memerlukan tarikh hari pertama haid dicatatkan untuk tujuan interpretasi kerana paras normal parameter darah tersebut berbeza mengikut kitaran haid.

Apa yang berlaku semasa proses pengambilan darah

Pengambilan darah selalunya dilakukan dalam keadaan duduk di kerusi atau baring di atas katil. Postur badan selalunya tidak memberi kesan signifikan kepada keputusan ujian. Tetapi, ada jenis ujian darah yang perlu diambil setelah pesakit duduk sekurang-kurangnya 15 minit di kerusi untuk menstabilkan paras parameter tertentu dalam darah seperti paras renin, iaitu protein yang keluar daripada ginjal. Dalam kajian spesifik untuk sesuatu penyakit, ada darah yang perlu diambil setelah pesakit mengalami kekurangan gula yang signifikan atau selepas melakukan senaman berintensiti tinggi untuk melihat respons pengeluaran hormon kortisol dan hormon pertumbuhan dalam badan pesakit.  Komunikasi yang baik antara pesakit dan pegawai perubatan amat diperlukan untuk memastikan darah yang diambil berguna untuk perawatan pesakit.

Darah diambil daripada saluran vena atau saluran arteri. Kebanyakan jenis ujian hanya memerlukan darah vena kecuali untuk melihat kandungan gas oksigen dalam darah arteri terutamanya untuk pesakit yang mengalami sesak nafas. Kulit akan dicuci dengan larutan alkohol dalam peratusan yang boleh mematikan bakteria, virus dan fungus sebelum jarum dimasukkan ke dalam saluran darah untuk mengelakkan jangkitan. Ikatan dilakukan untuk pengambilan darah vena di bahagian atas tempat jarum dimasukkan untuk memudahkan darah vena dikenal pasti. Selepas darah dikeluarkan, bahagian tusukan jarum perlu ditekan sehingga darah berhenti. Selalunya darah akan berhenti dalam tempoh yang singkat sahaja. Tetapi sekiranya tempat tusukan jarum masih mengeluarkan darah melebihi 10 hingga 15 minit, pesakit perlu berjumpa dengan pegawai perubatan segera. Darah akan dimasukkan ke dalam tiub tertentu, dengan isi padu yang ditetapkan dan bergantung kepada jenis ujian yang dipilih.

Kesan sampingan selalunya tidak ketara semasa dan selepas darah diambil. Antara kesan sampingan ialah alergi kepada alkohol yang digunakan untuk mencuci kawasan tusukan, sakit disebabkan oleh tusukan jarum atau terkena saraf, lebam pada bahagian tusukan, atau hematoma, iaitu sedikit bengkak dan merah di tempat tusukan jarum. Selalunya komplikasi ini akan hilang dengan sendiri tanpa memerlukan rawatan susulan. Pesakit perlu merujuk pegawai perubatan semula sekiranya terdapat komplikasi yang teruk . Selepas darah diambil, tiada sebarang aktiviti yang perlu dihadkan kepada pesakit atau individu.

Setelah darah diambil, darah tersebut akan didaftar ke dalam sistem klinik atau hospital dan seterusnya dihantar ke makmal. Di makmal, darah tersebut akan dipastikan daripada pesakit yang didaftarkan. Pemprosesan sampel darah dijalankan di makmal khusus, bergantung kepada jenis ujian yang dipilih oleh pegawai perubatan. Staf makmal akan memastikan kawalan mutu alat yang digunakan dalam keadaan baik sebelum memproses darah. Darah tersebut akan melalui proses tapisan mata kasar dan secara halus untuk melihat sama ada darah tersebut dalam keadaan baik atau rosak. Darah yang rosak, membeku atau sel darah merah telah pecah dengan teruk, tidak akan diproses kerana berpotensi mengeluarkan keputusan ujian yang salah. Setelah pemeriksaan awal mendapati darah dalam keadaan baik, maka analisa ujian dijalankan. Apabila keputusan ujian dikeluarkan oleh alat, staf atau pegawai perubatan makmal akan melakukan pengesahan atau pemeriksaan untuk memastikan keputusan yang dikeluarkan adalah tepat dan jitu, dan seterusnya dihantar ke sistem klinik atau hospital.

Sebaik-baiknya pesakit digalakkan cuba memahami sedikit sebanyak keputusan darah masing-masing, terutamanya yang melibatkan penyakit kronik. Pesakit kencing manis perlu dibiasakan untuk mengawal sendiri paras gula dalam darah. Paras HbA1c akan digunakan untuk mengawasi gula dalam darah untuk tempoh 3 bulan dari masa darah diambil. Bacaan paras gula dan HbA1c yang tidak berpadanan menunjukkan pesakit hanya mengawal gula dalam darah beberapa hari sebelum darah diambil. Pegawai perubatan boleh menerangkan kepada pesakit kepentingan ujian darah yang dibuat. Sebagai contoh, paras urea dan creatinine untuk melihat fungsi ginjal, paras albumin, koagulasi dan enzim hati (ALT, AST) untuk melihat fungsi hati. Sel jantung yang mati akan mengeluarkan protein seperti troponin dan enzim sel jantung. Sel jantung akan mati apabila tidak mendapat bekalan oksigen dan darah yang mencukupi disebabkan oleh saluran jantung tersumbat (serangan sakit jantung). Oleh itu, selain pemeriksaan jantung dengan alat elektrokardiogram, pesakit juga akan menjalani ujian darah untuk mengesahkan diagnosis serangan jantung. Bagi pesakit yang mengalami masalah kecelaruan hormon seperti tiroid, hormon dari kelenjar adrenal dan sebagainya, pesakit perlu memahami keputusan ujian supaya dapat memahami keadaan penyakit sendiri dan berusaha untuk mengawal keadaan penyakit masing-masing.


Anjakan Paradigma ke Arah Rakyat Bermentaliti Kelas Pertama

Untuk mendapatkan maklumat terkini, ikuti kami melalui Telegram

Arau – Duli Yang Teramat Mulia (DYTM) Raja Puan Muda Perlis, Tuanku Hajah Lailatul Shahreen Akashah Khalil menzahirkan rasa bangga dengan penglibatan pelajar di negeri Perlis ketika menyertai “Webinar Yayasan Tuanku Fauziah (YTF) Siri Ke-10: Program Titian Kasih” yang telah berlangsung secara dalam talian pada 30 Jun 2022, baru-baru ini.

Baginda bertitah, pelibatan pelajar yang aktif ini menunjukkan bahawa mereka amat peka terhadap isu semasa, khususnya berkaitan dengan pengetahuan am, ilmu tentang negeri sendiri, budaya dan kearifan tempatan.

Melalui titahnya, baginda menyatakan bahawa pihak berwajib hendaklah berusaha memastikan persekitaran bidang pendidikan yang lebih inklusif dan berdaya maju.

Pelibatan ini amat digalakkan untuk memberi peluang kepada diri mereka sendiri merasai pengalaman kehidupan yang diterapkan melalui Program Titian Kasih bertemakan ‘Perlis Hebat! Rakyat Bermentaliti Kelas Pertama dalam Segala Tindakan’ tersebut.

Dalam webinar berkenaan, DYTM Raja Puan Muda Perlis merangkap Pengerusi Yayasan Tuanku Fauziah turut merakamkan penghargaan kepada Pengarah Jabatan Pendidikan Negeri Naharudeen Othman, atas kerjasama dan komitmen yang tidak terhingga yang diberikan.

Tidak ketinggalan juga, DYTM Raja Puan Muda Perlis juga berterima kasih kepada guru yang banyak berkongsi pengalaman masing-masing untuk dimanfaatkan oleh pelajar kelak. Menurutnya lagi,

Komitmen guru demi menyediakan anak-anak pelajar dalam menghadapi cabaran global adalah sangat membanggakan.

DYTM Raja Puan Muda Perlis turut berkenan menyempurnakan sesi menandatangani surat ucapan terima kasih kepada semua fasilitator dan barisan urus setia yang terlibat dalam menjayakan webinar khas anjuran Jabatan Pendidikan Negeri Perlis dengan kerjasama YTF dan Yayasan Tuanku Syed Putra (YTSP) Perlis itu.


Enam Tuntutan Politik #MalaysiaTanpaRasuah

Shah Alam – Enam tuntutan Politik #MalaysiaTanpaRasuah yang disuarakan oleh gerakan #RasuahBusters pada 11 September lalu, terus hangat dibincangkan bagi menuntut keadilan dalam mendesak undang-undang memerangi rasuah dan mengukuhkan integriti.

Antara tuntutan yang dikemukakan oleh #RasuahBusters bersama-sama lebih daripada 500 wakil gabungan Bersih 2.0, Gabungan Bertindak Malaysia (GBM), Center to Combat Corruption and Cronysm, Transparency International Malaysia (TI-M), Institute for Democracy and Economic Affairs (IDEAS) dan Undi18, ialah pelaksanaan Pelan Antirasuah Nasional (NACP), Akta Dana Politik, Kebebasan Institusi, Akta Anti Lompat Parti, Undi18 dan reformasi parlimen.

Ketua Pegawai Eksekutif Yayasan Sinar untuk Malaysia (Rasuah Busters), Nurhayati Nordin berkata, langkah awal mengembalikan negara ke landasan adalah dengan mentranformasikan struktur institusi dan perundangan sebagai agenda utama dalam fasa pemulihan negara.

Usaha membasmi rasuah harus diperkukuh kerana hal ini merupakan benteng terbaik dalam membangunkan negara dan menyejahterakan rakyat.

“Apabila tiada ketirisan dan rasuah berlaku pada mana-mana sektor, rakyat akan merasai kesemua peruntukan yang disediakan oleh kerajaan dengan penuh syukur,” kata Nurhayati Nordin dalam sidang media Enam Tuntutan Politik #MalaysiaTanpa Rasuah: “Apa Dah Jadi?” di Studio F, Kompleks Kumpulan Karangkraf, pagi ini.

Menurut Ketua Pasukan Rasuah Busters merangkap Pengerusi Kumpulan Karangkraf, Datuk Hussamuddin Yaacub, sudah hampir setahun tuntutan itu telah dikemukakan, namun segelintir daripada pihak kerajaan dan 220 ahli parlimen tidak menampakkan keseriusan dalam meminda undang-undang berkenaan.

Untuk mengubah negara ini, kita perlu ada undang-undang dan pemimpin yang lebih baik. Pemimpin yang lebih baik tentunya orang yang mempunyai nilai integriti yang tinggi, malah ideanya lebih baik agar keluar daripada kemelut ini.

Mengulas lanjut, Pengasas dan Pengarah Eksekutif Pusat Memerangi Kronisme dan Korupsi (C4), Cynthia Gabriel mengatakan bahawa isu kenaikan harga barang, kemusnahan alam sekitar, ketirisan maklumat, rasuah, salah guna kuasa dilihat kian berleluasa, bahkan memberikan impak ketara kepada ekonomi dan keselamatan negara. Kebebasan dan ketelusan institusi awam perlu diberikan keutamaan agar tidak dipengaruhi oleh tekanan politik.

Bagi menjamin keadilan dan meningkatkan kewibawaan, institusi seperti Suruhanjaya Pencegahan Rasuah Malaysia (SPRM), Jabatan Peguam Negara dan Pendakwa Raya harus diasingkan dan dibebaskan supaya tidak dipengaruhi oleh mana-mana badan eksekutif mahupun tekanan politik,” ujar Cynthia Gabriel.

Jelasnya, inisiatif ini merupakan sebahagian daripada langkah utama untuk meletakkan institusi tersebut sebagai penentu tadbir urus yang baik di samping menyekat penyalahgunaan kuasa dalam pentadbiran negara.

Sementara itu, Pengasas Undi18, Tharma Pillai berkata, Akta Anti Lompat Parti adalah sangat penting untuk menghentikan ketidakstabilan politik, khususnya dalam kalangan Ahli Dewan Undangan Negeri (ADUN) dan Ahli Parlimen demi mengembalikan keyakinan rakyat terhadap sistem pilihan raya.

Dalam perkembangan yang sama, Pengerusi GBM, Dr. Badlishah Sham Baharin menggesa semua pihak agar bertanggungjawab, terutamanya ahli parlimen untuk bertindak sewajarnya dalam menggembleng usaha terhadap pindaan Akta Pembiayaan Dana Politik, selain mendapat sokongan daripada rakyat.

Akta Pembiayaan Dana Politik bukanlah untuk menyekat ahli politik untuk mendapatkan dana bagi membiayai aktiviti politik mereka. Sebenarnya, hal ini menuntut ketelusan dan kebertanggungjawaban atas wang yang diperoleh daripada penipuan, salah guna wang dan kuasa, serta mengelakkan rasuah,” tegas Dr. Badlishah Sham dalam menangkis politik rasuah yang menjadi penderitaan kepada rakyat.

Dalam hal ini, gerakan #RasuahBusters memandang berat isu ini dan menegaskan bahawa pemulihan negara harus bertunjangkan integriti, prinsip ketelusan dan penguatkuasaan undang-undang melalui kestabilan politik sebagai batu asasnya.

Maka demikian, #RasuahBusters bersama-sama wakil gabungannya mendesak agar enam tuntutan tersebut diletakkan sebagai agenda utama pembentangan di Parlimen dan rakyat diharap memberi sokongan penuh agar pemulihan negara dapat berjalan secara bersepadu dan holistik.

Antara panel yang turut hadir dalam sidang media hari ini ialah Ketua Pegawai Eksekutif IDEAS, Tricia Yeoh, Pengerusi Bersih 2.0, Thomas Fann dan Presiden TI-M, Dr. Muhammad Mohan.


Hubungan Diplomatik Malaysia dan Bangladesh Kekal Utuh 50 Tahun

Untuk mendapatkan maklumat terkini, ikuti kami melalui Telegram

Kuala Lumpur – “Saya mengulangi kesediaan Malaysia untuk memperkukuh kerjasama dalam pelbagai bidang dengan Bangladesh,” kata Perdana Menteri Malaysia, YAB Dato’ Sri Ismail Sabri Yaakob.

Kenyataan tersebut diambil menerusi laman Facebook rasmi beliau semasa menerima kunjungan hormat Menteri Luar Bangladesh, Dr. A. K. Momen di pejabat Perdana Menteri semalam.

Kerjasama dalam pelbagai bidang antara Malaysia dengan Bangladesh adalah merangkumi sektor perdagangan dan pelaburan, ekonomi digital serta sumber manusia dan pekerjaan.

Pada masa yang sama, kedua-dua orang pemimpin negara ini turut membincangkan dan bersetuju berkenaan masalah pengambilan tenaga kerja dari Bangladesh yang memerlukan tindakan dan penyelesaian segera.

Sempena meraikan ulang tahun ke-50 hubungan diplomatik antara Malaysia dengan Bangladesh, YAB Dato’ Sri Ismail Sabri berharap agar hubungan baik ini kekal utuh dan makmur pada masa hadapan.


Menjaga Kedaulatan Watan Tanah Melayu Tanggungjawab Bersama

Kuala Lumpur – TV Pertiwi dalam segmen Dimensi telah mengupas isu semasa yang berkaitan dengan kedudukan kedaulatan Melayu yang semakin dipandang remeh sejak kebelakangan ini. Isu penghinaan terhadap Islam dan ancaman terhadap kedudukan Melayu yang semakin menjadi-jadi kini berada di tahap yang merisaukan.

Dimensi telah menjemput Datuk Dr. Wan Ahmad Fauzi Wan Husain, seorang juri yang mempelopori Jurisprudens Watan (Local Jurisprudence) untuk membincangkan isu ini dengan lebih lanjut. TV Pertiwi adalah satu daripada platform berita dalam talian yang dikendalikan sepenuhnya oleh Kerengga Merah Sdn. Bhd. (KMSB) dan berdaftar secara rasmi sebagai media atas talian dengan Jabatan Penerangan Malaysia.

Menurut Datuk Dr. Wan Ahmad Fauzi mengenai sikap segelintir pihak yang mencabar kedaulatan Melayu di negara ini, beliau berpandangan bahawa situasi ini adalah berangkai dan berpunca daripada tindakan dan pemikiran yang berlaku sebelum isu ini timbul lagi.

Perkataan kedaulatan sering kali bertindak sebagai hiasan dalam ungkapan, ucapan dan tulisan tanpa menghayati maksud perkataan tersebut dan tidak membawa takrifan mengikut undang-undang.

Mengulas definisi sebenar kedaulatan Melayu dan Raja-Raja Melayu dalam tafsiran Perlembagaan Persekutuan dan Undang-Undang Tubuh Kerajaan Negeri, hal ini merupakan prinsip teras pada suatu undang-undang tempatan seperti yang termaktub dalam Perkara 181(1) yang menyentuh prinsip kedaulatan Malaysia dan disyaratkan oleh Seksyen 3 Akta Undang-Undang Sivil 1956.

Kedaulatan Watan Tanah Melayu menurut Adat Melayu yang berteraskan fahaman Kontinum adalah kepimpinan manusia, termasuklah Raja Melayu adalah sebagai khalifah atau pemegang amanah kedaulatan milik Allah SWT.

Konsep kedaulatan ini menggariskan sistem politik, undang-undang dan prinsip perundangan yang menjadi panduan mandatori kepada manusia dan sesuai dilaksanakan sepanjang zaman.

Beliau mengaitkan perkara tersebut dengan zaman campur tangan British di negeri Melayu selepas Perjanjian Pangkor 1874, yakni pihak Inggeris tidak boleh campur tangan dalam urusan agama Islam dan adat Melayu sepertimana yang termaktub dalam perjanjian. Mandat dalam pentadbiran yang diberikan kepada British sehinggalah campur tangan itu ditamatkan melalui Perjanjian Persekutuan Tanah Melayu 1957 adalah atas wibawa kedaulatan Raja Melayu.

Secara ringkasnya, kedaulatan Melayu merujuk Kedaulatan Raja-Raja kerana Raja ialah Raja-Raja Melayu dan tanah ini ialah Tanah Melayu. Kedaulatan Melayu mesti berpaksikan kepada patuh syariah. Oleh itu, setiap perkara yang bertentangan dengan ajaran Islam adalah melanggar kedaulatan Melayu.

Dalam konteks realiti pada hari ini, prinsip kedaulatan dibicarakan dari aspek pemikiran dikotomi, iaitu kedaulatan yang diletakkan kepada manusia sama ada bersifat individu atau menunjuk rakyat atau dewan perwakilan. Dari segi pemikiran dan hiburan yang banyak mengorbankan prinsip agama, beliau berkata, penghibur seolah-olah tidak mempunyai modal lain dan berasa lebih berfikiran terbuka apabila menerima perkara yang bercanggah dengan agama. Perkara ini perlu diambil serius apatah lagi negara ini mempunyai penguatkuasaan, undang-undang, pemerintahan berasaskan agama Islam dan pemimpin yang beragama Islam.

Datuk Dr. Wan Ahmad Fauzi menekankan bahawa Malaysia merupakan sebuah negara yang mempunyai Islam sebagai agama Persekutuan dan agama Negeri dan meletakkan Raja-Raja sebagai pemegang amanah Allah. Malangnya tanpa rujukan sistem perlembagaan negara kita dengan teliti, ada pihak meletakkan demokrasi sebagai prinsip kedaulatan negara dan menggunakan istilah kontrak sosial yang merupakan satu sisi falsafah undang-undang yang meletakkan manusia lebih berkuasa daripada Tuhan.

Kontrak sosial bukanlah rundingan biasa dan bukan juga rundingan antara kaum, tetapi merupakan satu pemikiran atau falsafah yang meletakkan mandat rakyat sebagai kuasa tertinggi untuk menggubal undang-undang walaupun hal tersebut bercanggah dengan hukum syarak. Hal inilah yang dimaksudkan dengan kontrak sosial yang menjadi asas kepada demokrasi, yakni tidak wujud dalam kerangka perlembagaan negara.

Beliau yang juga merupakan Pensyarah di Universiti Malaysia Pahang (UMP) berpendapat bahawa rakyat perlu bertindak secara proaktif dalam membendung penghinaan dan ancaman Kedaulatan Melayu ini, termasuklah dalam usaha menyampaikan nasihat dan pandangan kepada pihak berkuasa yang kadangkala tidak mempunyai maklumat dan sumber yang cukup.

Mengulas lebih lanjut, Datuk Dr. Wan Ahmad Fauzi menegaskan bahawa peraturan perundangan yang perlu difahami oleh rakyat Malaysia. Mereka perlu bersepakat bahawa setiap perkara yang melanggar undang-undang Islam yang dibuat secara terang-terangan lagi terbuka adalah salah dan perlu diambil tindakan tanpa menuding jari kepada sesiapapun. Hal ini perlu dibincangkan dan diperhalusi agar kedaulatan Melayu ini tidak ternoda.


Mangsa Kebakaran Terima Bantuan MAIPs

Untuk mendapatkan maklumat terkini, ikuti kami melalui Telegram

Padang Besar – Raja Muda Perlis, DYMM Tuanku Syed Faizuddin Putra Jamalullail menzahirkan rasa simpati dan berkenan berangkat meninjau ke rumah asnaf mangsa kebakaran yang berlaku pada Rabu lalu di Felcra Lubuk Sireh, Padang Besar semalam.

Dalam tinjauan tersebut, Ketua Polis Daerah Padang Besar, ACP Mohd Shokri Abdullah melaporkan mangsa yang terbabit dalam bencana tersebut ialah Mokhtar Shamsudin, 65 tahun dan Mastura Mokhtar, 29 tahun yang rumah mereka telah terbakar sepenuhnya, manakala Shahrul Anuar Shariff, 23 tahun, rumahnya terbakar hampir 30 peratus.

Terdahulu, ACP Mohd Shokri Abdullah telah mempersembahkan taklimat kepada baginda, kepimpinan masyarakat setempat serta para pegawai daripada Majlis Agama Islam Dan Adat Istiadat Melayu Perlis (MAIPs) dan juga Felcra.

Sementara itu, Amil Felcra Lubuk Sireh, Abdul Samat Hamat mewakili keluarga mangsa berkenaan menerima kurniaan Kit MAIPs Peduli dan beras fidyah daripada Tuanku Raja Muda yang juga merangkap Tuanku Yang DiPertua MAIPs.


Integriti sebagai Profesion: Program Pentauliahan ACelO-USM dalam Usaha Melahirkan Pengamal Integriti Profesional

Glugor – Persatuan Pegawai Integriti Bertauliah (ACeIO) Malaysia dan Universiti Sains Malaysia (USM) telah mencapai kesepakatan bagi membangunkan modul kompetensi melalui pembangunan Program Pentauliahan bagi melahirkan pengamal integriti bertauliah serta profesional.

Kesepakatan ini tercapai hasil daripada Kolokium Integriti & Antirasuah (KIAR) yang dilaksanakan selama dua hari di USM. Program Pembangunan Profesional ini merupakan satu pengiktirafan kepada pengamal integriti seterusnya menjadikan integriti dan antirasuah bukan sahaja sebagai budaya, malahan juga sebagai profesion kepada Keluarga Malaysia.

Inisiatif murni kedua-dua pihak, iaitu ACeIO serta USM ini diharap membuka laluan dan lembaran baharu dalam usaha pembudayaan integriti serta antirasuah dalam kalangan Keluarga Malaysia seterusnya mengangkat martabat Malaysia di mata dunia.

KIAR 2022 turut menyaksikan USM diisytiharkan sebagai Rakan Integriti ACeIO yang akan bersama-sama dalam menjayakan agenda integriti dan antirasuah nasional. Ini menjadikan USM sebagai institusi pengajian tinggi dalam negara pertama yang telah menjalinkan hubungan kerjasama strategik dengan ACeIO khususnya dalam pembangunan program profesional kepada pengamal integriti.

KIAR 2022 telah disertai oleh 120 orang Pegawai Integriti Bertauliah (CeIO), Rakan Integriti dan Pengamal Integriti dari seluruh negara. Sebanyak 22 orang pengamal integriti turut berkongsi pengalaman dan amalan terbaik dalam pengurusan integriti serta antirasuah di sektor awam, swasta dan komuniti. Turut menjayakan KIAR 2022 ialah Persatuan Pegawai Penguatkuasa Pihak Berkuasa Tempatan (PBT) Negeri Johor (PERSAJ).


KPM Seru Syarikat Korporat Jalin Kerjasama dalam Program Berkaitan dengan Alam Sekitar

Kuala Lumpur – Syarikat korporat di negara ini khususnya diseru untuk bersama-sama dengan Kementerian Pendidikan Malaysia (KPM) untuk melibatkan organisasi masing-masing dalam program berkaitan dengan alam sekitar dan mengembangkan program tersebut secara lebih meluas.

Program sebegini penting supaya generasi seterusnya dapat mempunyai rasa keinsafan tentang pentingnya memelihara alam.

Demikianlah ujar YB Datuk Dr. Radzi Jidin, Menteri Kanan Pendidikan dalam ucapan beliau semasa Program Eksplorasi Alam Lestari yang merupakan satu daripada program kerjasama KPM melalui Yayasan Didik Negara bersama-sama FGV Holdings Berhad, di Zoo Negara, hari ini.

Program rintis KPM bersama-sama FGV Holdings Berhad ini diharapkan dapat menerapkan semangat kecintaan terhadap alam sekitar dalam kalangan pelajar sekolah.

Tambah YB Menteri Kanan Pendidikan lagi, Program Eksplorasi Alam Lestari ini merupakan permulaan kepada program yang lebih besar dan akan diteruskan lagi ke pusat konservasi dan juga tempat lain di seluruh negara yang melibatkan hubungan antara pelajar dengan alam sekitar.

Program ini merupakan satu komponen di bawah “H” dalam konteks Sekolahku SEJAHTERA, iaitu “Harmoni” kerana kebiasaannya kita bercakap tentang keharmonian manusia sesama manusia; kita jarang bercakap tentang keharmonian antara manusia dengan alam.

Dalam konteks ini, kita ingin lahirkan generasi yang sentiasa dekat dengan alam sekitar dan secara tidak langsung akan menimbulkan kesedaran supaya mereka sama-sama bukan sahaja memastikan kebersihan alam sekitar (terpelihara), tetapi dapat memastikan flora dan fauna terus dapat hidup dengan baik dan generasi pada masa akan datang terus dapat menikmati keindahan alam ini.

Program ini dimeriahkan lagi dengan persembahan oleh pelajar Sekolah Kebangsaan Kampung Lindungan, Petaling Jaya dan turut disertai oleh pelajar daripada beberapa buah sekolah di sekitar Putrajaya.

Turut hadir memeriahkan program ini ialah Ketua Pengarah Eksekutif FGV Holdings Berhad, Encik Mohd. Nazrul Izam Mansor; Ketua Pengarah Eksekutif Yayasan Didik Negara, Encik Hardian Hadir dan Timbalan Presiden Zoo Negara, Encik Rosly @ Rahmat Ahmat Lana.


Raja Perlis Terima Sembah Pertukaran Panji Rejimen 1 RRD

Untuk mendapatkan maklumat terkini, ikuti kami melalui Telegram

Arau – Raja Perlis, DYMM Tuanku Syed Sirajuddin Jamalullail berkenan berangkat menerima sembah mengenai perancangan Istiadat Perbarisan Pertukaran Panji-Panji Pertama Rejimen Renjer DiRaja (1 RRD) dan Rancangan Acara-acara RRD, hari ini.

Pengerusi RRD, Mejar Jeneral Dato’ Dzulkafli Haji Mustaffa menghadap sembah DYMM Tuanku Raja Perlis selaku Tuanku Kolonel Yang DiPertua RRD di Balai Menghadap Biru Istana Arau.

Majlis sembah tersebut telah bersaksikan oleh Raja Muda Perlis, DYTM Tuanku Syed Faizuddin Putra Jamalullail yang juga merangkap Komander Rejimen 504 Askar Wataniah Tentera Darat Malaysia.

Baginda turut menzahirkan kebanggaannya terhadap pegawai RRD pada hari ini yang sentiasa mengutamakan kepentingan agama, bangsa dan negara.

Setiap warga RRD hendaklah sentiasa menggenggam erat cogan kata keramat RRD, iaitu ‘Agi Idup, Agi Ngelaban’ serta titipkan semangat cogan kata ini setiap kali menyertai tugas yang diamanahkan tidak kira dalam negara mahupun luar negara.

Antara senarai pegawai kanan RRD yang hadir dalam majlis sembah pada tengah hari ini ialah Mejar Jeneral, Abdul Rahman A. Wahab, Brigedier Jeneral, Datuk Johnny Lim Eng Seng, Brigedier Jeneral, Sarman Bahrom; Brigedier Jeneral, Shamsor Haji Jaafar dan Brigedier Jeneral, Mohd. Azmurin Mat Khalib.

Turut hadir ialah Brigedier Jeneral, Abu Hassan Assha’ari Kamis @ Shaffiee, Brigedier Jeneral, Kamaralzaman Haji Abd. Aziz, Brigedier Jeneral, Hashim Osman dan Setiausaha RRD, Kolonel Wan Edenin Wan Mahsin.


STB dan SK Utan Aji Juara Kejohanan Bola Kid 2022

Kangar – Pasukan Sekolah Tengku Budriah (STB) dan Sekolah Kebangsaan Utan Aji masing-masing muncul juara dalam perlawanan akhir kategori bawah sembilan tahun dan 11 tahun pada Kejohanan Bola Kid 2022 di Stadium Tuanku Syed Putra.

Kejohanan kali ini disertai oleh 56 pasukan yang mewakili sekolah kebangsaan rendah seluruh Perlis dan menjadi medan untuk mengetengahkan bakat pelajar bawah usia dalam bidang sukan bola sepak.

Raja Muda Perlis, DYTM Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil berserta anakanda bongsu baginda berdua Syed Sirajuddin Areeb Putra Jamalullail berkenan menyampaikan hadiah kepada semua pemenang.

Bagi kategori bawah 9 tahun, pasukan STB berjaya menumpaskan pihak lawan dari pasukan Sekolah Kebangsaan Oran dengan kemenangan tipis 1-0 yang melayakkan mereka memiliki piala pusingan, pingat dan wang tunai berjumlah RM1800.

Pasukan Sekolah Kebangsaan Oran selaku naib juara berjaya membawa pulang pingat dan wang tunai berjumlah RM1500, manakala tempat ketiga diungguli oleh pasukan Sekolah Kebangsaan Kayang yang membawa pulang hadiah wang tunai berjumlah RM1000 berserta pingat.

Dalam kategori bawah 11 tahun, pasukan Sekolah Kebangsaan Utan Aji muncul juara menentang pasukan Sekolah Kebangsaan Titi Tinggi dengan keputusan 1-0 serta merangkul piala pusingan, pingat dan wang tunai berjumlah RM1800.

Naib johan, Sekolah Kebangsaan Titi Tinggi pula berjaya membawa pulang pingat dan wang tunai berjumlah RM1500, manakala pasukan Sekolah Kebangsaan Oran membawa pulang hadiah wang tunai RM1000 berserta pingat sebagai pemenang tempat ketiga.


Bahasa Melayu Tetap Bahasa Kebangsaan Negara Malaysia

Memang perkara yang menyedihkan apabila hampir 65 tahun negara mencapai kemerdekaan, kedudukan bahasa Melayu sebagai bahasa kebangsaan masih terancam. Keadaan ini tidak sepatutnya berlaku kerana taraf bahasa Melayu telah termaktub dalam Perlembagaan Persekutuan. Yang berlaku itu seolah-olah bahasa Melayu bukan bahasa kebangsaan negara ini dan hal ini juga bertentangan dengan saranan dan harapan Perdana Menteri, Dato’ Sri Ismail Sabri Yaakob yang lalu.

Tegas Perdana Menteri, rakyat Malaysia perlu mempunyai jati diri dalam memartabatkan bahasa Melayu, dan membuktikan bahawa bahasa Melayu tidak mengekang kemajuan negara. Sambil menegaskan banyak negara berjaya mencapai status maju dengan mendaulatkan bahasa sendiri, Perdana Menteri turut meminta seluruh Keluarga Malaysia, terutamanya penjawat awam memberikan komitmen dalam usaha memartabatkan bahasa kebangsaan.

Semua sektor, tambah beliau, perlu menggunakan bahasa Melayu dengan sepenuhnya kerana yang merupakan bahasa urusan rasmi kerajaan persekutuan, kerajaan negeri, dan pihak berkuasa awam. Beliau menegaskan bahawa peluasan penggunaan bahasa Melayu hendaklah dilaksanakan di semua jabatan dan agensi kerajaan, syarikat berkaitan kerajaan (GLC), dan syarikat swasta. Jadikanlah amalan seperti peribahasa “Di mana bumi dipijak, di situ langit dijunjung”.

Arahan juga telah dikeluarkan supaya semua urusan membabitkan luar negara, termasuklah surat-menyurat mesti menggunakan bahasa Melayu. Jelas Perdana Menteri, setiap surat yang beliau sendiri hantar kepada pemimpin dunia menggunakan bahasa Melayu, dengan terjemahan bahasa Inggeris sebagai lampiran.

Beliau juga sudah memulakan rundingan dua hala dengan menggunakan bahasa Melayu, dan rundingan yang menggunakan bahasa berkenaan tiada kekurangan apa-apa pun. Bahasa Melayu juga digunakan semasa Sidang Kemuncak Khas ASEAN−Amerika Syarikat, iaitu ketika bersama-sama Presiden Joe Biden. Ternyata mesej beliau diterima oleh Presiden Amerika Syarikat itu walaupun dalam bahasa Melayu.

Jelas Dato’ Sri Ismail Sabri Yaakob, usaha mengantarabangsakan bahasa Melayu di persada dunia telah menjadi dasar kerajaan dan sebagai satu daripada keutamaan kerangka Dasar Luar Negeri Malaysia yang dilancarkan pada 7 Disember 2021, iaitu diplomasi kebudayaan.

Dewan Bahasa dan Pustaka (DBP) juga telah mengadakan beberapa buah bengkel untuk memastikan urusan pindaan Akta DBP 1959 dapat dilaksanakan secepat mungkin, yang akan memberikan lebih kuasa kepada badan itu menguatkuasakan penggunaan bahasa Melayu.

Tambah beliau, tiada sebab bagi rakyat Malaysia untuk tidak yakin menggunakan bahasa Melayu kerana rakyat negara Perancis, Jerman dan Jepun, menggunakan bahasa ibunda mereka dan hal ini membuktikan bahawa mereka boleh maju berbanding dengan negara lain. Rakyat Malaysia tidak perlu berasa malu menggunakan bahasa Melayu kerana bahasa Melayu tidak boleh dimartabatkan jika diri sendiri tidak berasa yakin.

Walau bagaimanapun, penulis berpendapat bahawa bahasa Melayu masih tidak berubah ke arah positif, sebaliknya lebih parah sebelum dan selepas saranan Perdana Menteri. Penulis mendapati bahawa di mana-mana program, penganjur acara kelihatan semakin galak menggunakan bahasa Inggeris untuk nama program mereka meskipun hanya bertaraf kebangsaan. Hal ini memang bertentangan dengan “arahan” dan saranan Perdana Menteri supaya bahasa Melayu dimartabatkan ke peringkat antarabangsa tetapi dalam negara sendiri penggunaannya semakin merudum.

Mengapakah mereka berbuat sedemikian dan apakah tindakan yang wajar dilakukan terhadap mereka jika boleh disebut sebagai hukuman? Penulis sempat meminta pendapat beberapa orang penulis yang cakna dengan bahasa Melayu mengenai soal ini.

Mustaffa HS menyatakan kehairanan beliau kerana pelanggaran bahasa Melayu semakin galak atau tenat seolah-olah tidak mengendahkan saranan Perdana Menteri yang bersungguh-sungguh mahu mengangkat bahasa kebangsaan negara ini.

Mengenai proses pindaan Akta DBP 1959 untuk memberikan lebih kuasa kepada DBP yang dijangka selesai dalam masa terdekat ini, Mustaffa yang berasal dari Batu Pahat meminta rakyat Malaysia agar bersabar dan menunggu hal ini menjadi kenyataan dan DBP dapat berperanan dengan lebih berkesan.

“Saya fikir pemilik syarikat berasa bahawa mereka tidak perlu meminta nasihat dan panduan daripada DBP,” kata penulis veteran ini mengenai semakan dan rujukan sebarang iklan daripada DBP tetapi tidak semua pemilik syarikat yang melakukannya.

Menurut Amir Hamzah Mohd. Wazir dari Ipoh, Perak, pihak yang mempunyai kuasa wajar membuat teguran dan perlu cakna dengan perkara sebegini.

“Begitu pun, sama-samalah kita menantikan bagaimana dan sejauh mana akta ini berfungsi nanti setelah diwartakan,” kata Amir Hamzah mengenai pindaan Akta DBP 1957 untuk memberikan kuasa yang lebih kepada DBP. Penulis kreatif ini berpendapat, mungkin tiada ketegasan dan kesungguhan dalam menggalakkan pemilik syarikat meminta nasihat daripada DBP, lantaran tidak semua mereka berbuat sedemikian.

Alias Haji Muda yang juga pakar motivasi pula berpendapat, rasa rendah diri dan malu berbahasa Melayu kerana dilihat bermutu rendah, serta rasa hebat apabila berbahasa Inggeris menjadi antara punca krisis ini.

“Anggota masyarakat juga malu atau malas dan takut menegur. Mereka juga berasa hal ini bukan perkara penting, lantas tidak mempedulikannya,” kata beliau yang juga mantan pegawai di Majlis Amanah Rakyat.

Mengenai semakan dan rujukan kepada DBP, Alias berpendapat bahawa mereka yang tidak mendapatkan khidmat tersebut barangkali kerana DBP hanya bertumpu tidak lebih dari segi penggunaan ejaan, bahasa yang tepat dalam iklan, nama syarikat, jenama produk terutama yang di papan tanda sahaja, pelabelan dan pembungkusan.

“DBP sebagai tempat rujukan untuk penterjemahan perkataan dalam bahasa Inggeris ke dalam bahasa Melayu atau sebaliknya, serta penggunaan tulisan Jawi pada papan tanda iklan,” tambah Alias.

Sementara itu, wartawan sebuah portal, Arif Atan meminta agar kerajaan mempercepat pemberian kuasa yang lebih kepada DBP, dan tidak perlu menunggu lagi.


Program MFLS Beri Pendedahan Sistem Pemerintahan Beraja kepada Belia

Untuk mendapatkan maklumat terkini, ikuti kami melalui Telegram

Kuala Lumpur – Program anjuran Institut Pembangunan dan Kecemerlangan Kepimpinan (i-LEAD) Kementerian Belia dan Sukan (KBS) Malaysia merupakan modul program di bawah elemen kenegaraan, iaitu Institusi Beraja. Modul ini bertujuan untuk mendekatkan rakyat, terutamanya golongan belia dengan institusi beraja, selain memahami realiti dan fakta tentang kepentingan sistem pemerintahan beraja atau sistem kesultanan.

Para peserta Program Malaysia Future Leaders School (MFLS) Tier 3 Tahun 2022 amat teruja dengan komitmen dan keramahan mesra Raja Muda Perlis, DYTM Tuanku Syed Faizuddin Putra Jamalullail berserta Raja Puan Muda Perlis, DYTM Tuanku Hajah Lailatul Shahreen Akashah Khalil ketika berkenan berangkat menghadiri “Majlis Titipan Titian Kasih Bersama DYTM Tuanku Raja Muda Perlis dan DYTM Tuanku Raja Puan Muda Perlis” yang diadakan di Hotel Mardhiyyah, Shah Alam pada petang semalam.

Objektif utama program ini adalah bertunjangkan tujuh elemen, iaitu kepimpinan, kenegaraan, pembentukan watak dan jati diri, keusahawanan, kesukarelawanan, komunikasi dan pengantarabangsaan. Antara aktiviti yang dijalankan termasuklah “Bicara Tokoh”, “Bicara Ikon”, “Bicara Kenegaraan”, “Bicara Jati Diri”, aktiviti kesukarelawanan, lawatan institusi, perbahasan ala parlimen dan komunikasi berimpak tinggi.

Menurut i-LEAD, program ini telah memasuki tahun ketiga pelaksanaannya dan dilaksanakan secara bersemuka sepenuhnya bermula pada 16 hingga 30 Julai 2022. Jumlah peserta pada kali ini adalah sebanyak 150 orang yang terdiri daripada kalangan peserta terbaik program MFLS Tier 2 pada tahun 2019, 2020 dan 2021.

Dalam perkembangan majlis yang sama pada sebelah pagi, peserta berpeluang untuk mendengar ceramah bertajuk “Raja Muda Perlis: Berjiwa Rakyat Menyantuni Masyarakat“ oleh Setiausaha Sulit kepada DYTM Tuanku Raja Muda Perlis Zaharin Haris, “Kemudi Diraja Bahtera MAIPs“ oleh Ketua Pegawai Eksekutif MAIPs, Haji Mohd. Nazim Mohd. Noor dan “Rakyat Bermentaliti Kelas Pertama dalam Segala Tindakan“ oleh Mufti Perlis, Dato’ Arif Perkasa Dr. Mohd Asri Zainul Abidin.

Menyambut keberangkatan tiba tetamu diraja berkenaan ialah Ketua Pengarah i-LEAD, Haji Mohd. Haswandi Haji Ahmad yang diiringi Presiden serta Timbalan Presiden MFLS Tier 3, Fadhlin Hadhira Mohad Hakimi dan Muhammad Fadhlan Muaallin Ahmad Fauzi.

Turut hadir bersama-sama memeriahkan majlis ini ialah Timbalan Menteri Belia dan Sukan, Senator Dato Sri’ Ti Lian Ker, Timbalan Ketua Setiausaha (Pengurusan) KBS, Abdullah Hasan dan Timbalan Ketua Setiausaha (Strategik) KBS, Ramona Mohd. Razali serta Pengurusan Tertinggi KBS.


Kebebasan Badan Kehakiman Tunjang Demokrasi yang Berfungsi

Baru baru ini, Ketua Hakim Negara, Tun Tengku Maimun Tuan Mat telah mengeluarkan satu kenyataan bahawa badan kehakiman hanya menjalankan fungsi kehakimannya dengan mengikuti duluan atau “precedent” yang telah ditetapkan dalam memutuskan kes-kes yang berkaitan dengan Perlembagaan. Pada pandangan penulis, kenyataan ini dibuat sebagai tindak balas terhadap dakwaan-dakwaan yang mengatakan badan kehakiman telah berfungsi melebihi kuasanya. Secara tidak langsung kenyataan ini mencerminkan niat dan usaha Ketua Hakim Negara untuk mempertahankan kedaulatan dan kebebasan badan kehakiman di Malaysia.

Kebebasan badan kehakiman  amat mustahak dalam amalan demokrasi bagi memastikan kuasa dan had-hadnya yang ditetapkan oleh undang-undang dihormati dan diikuti. Untuk mencapai matlamat ini, Sir Browne Wilkinson pernah menyatakan bahawa, seseorang hakim itu haruslah bebas daripada apa-apa tekanan daripada kerajaan atau sesiapa sahaja mengenai tatacara untuk memutuskan keputusan sesebuah kes.  Namun begitu, ada pihak yang mengatakan bahawa kebebasan badan kehakiman telah terhakis lantaran daripada beberapa kontroversi yang menimpa badan kehakiman, terutamanya krisis kehakiman yang terjadi pada tahun 1988. Akibat daripada krisis ini, badan kehakiman terpaksa melalui pelbagai fasa bagi memulihkan keyakinan rakyat terhadap kebebasannya.

Demokrasi yang berfungsi dengan baik ialah sebuah demokrasi yang berpaksikan perlaksanaan doktrin pemisahan kuasa yang ampuh dan berkesan. Menurut sejarah, doktrin ini dipercayai dipelopori oleh cendekiawan terkemuka Yunani, Aristotle, dan seterusnya dikembangkan oleh sarjana-sarjana terkemudian seperti John Locke, Montesquie dan James Madison. Secara mudahnya, doktrin ini menolak pemusatan dan monopoli kuasa oleh sesuatu badan atau pihak, atas kepercayaan bahawa perkara tersebut boleh membawa kepada pencabulan hak, kezaliman, ataupun kemaharajalelaan. Melalui doktrin ini, kuasa sesebuah negara dipisahkan kepada tiga cabang utama, iaitu institusi pemerintah atau kerajaan, perundangan dan juga badan kehakiman. Melalui doktrin ini, setiap daripada cabang utama negara dituntut untuk menjalankan fungsi-fungsi yang ditetapkan perlembagaan dan undang-undang tanpa mengganggu atau merendahkan kuasa dan fungsi badan yang lain. Kaedah ini akan mewujudkan keadaan semak dan imbang antara cabang-cabang yang telah dipisahkan. Oleh hal yang demikian, elemen semak dan imbang yang wujud memberikan kuasa kepada setiap cabang yang dipisahkan untuk mengehadkan kuasa cabang yang lain. Sebagai contoh, badan kehakiman mempunyai kuasa untuk menyemak keputusan yang dibuat oleh kerajaan sama ada keputusan tersebut telah melalui proses perundangan yang betul ataupun sebaliknya melalui kaedah semakan kehakiman. Sekiranya keputusan yang dibuat oleh kerajaan tersebut didapati tidak mengikuti lunas-lunas undang-undang, maka mahkamah berhak untuk membatalkan keputusan kerajaan tersebut. Oleh itu secara teorinya, setiap cabang berkuasa untuk menyemak cabang-cabang yang lain bagi memastikan bahawa kuasa yang diagihkan oleh Perlembagaan Persekutuan dan juga undang-undang sedia ada dilaksanakan secara sama rata dan seimbang.

Jaminan Kebebasan Kehakiman di bawah Perlembagaan Persekutuan

Secara amnya, tanggapan terhadap kebebasan badan kehakiman boleh dilihat melalui tiga sisi; yang pertama, badan kehakiman haruslah bebas daripada segi strukturnya, iaitu dipisahkan daripada cabang-cabang yang lain. Kedua, kebebasan itu haruslah sebuah kebebasan yang berfungsi, iaitu bukanlah hanya bersifat kosmetik atau sekadar formaliti. Akhir sekali, kebebasan kehakiman juga bermula daripada faktor personaliti dan integriti seseorang hakim itu sendiri, iaitu beliau haruslah bersifat terbuka, tidak dipengaruhi oleh faktor-faktor luaran yang boleh menjejaskan kebebasannya, seperti faktor ekonomi, sosial dan juga kecenderungan politik. Menurut Profesor Datuk Dr. Shad Saleem Faruqi, kebebasan badan kehakiman dijamin oleh Perlembagaan Persekutuan menerusi beberapa fasal. Pertama, Perkara 123 dan Perkara 122B memberikan sedikit perlindungan terhadap badan kehakiman berkenaan dengan kaedah pelantikan hakim. Walaupun seorang hakim, secara amnya dilantik oleh pemerintah, namun pelantikan tersebut tidak boleh dilaksanakan secara sewenang-wenangnya kerana Perlembagaan Persekutuan telah menetapkan syarat-syarat khas yang tertentu. Sebagai contoh, seseorang calon hakim yang mahu dilantik haruslah memenuhi syarat-syarat minimum yang ditetapkan oleh Perlembagaan Persekutuan. Malah, bagi tujuan lantikan hakim mahkamah atasan, rundingan dengan pihak ketiga yang disebut dalam perlembagaan haruslah dijalankan.

Perlembagaan Persekutuan juga menjamin tempoh pemegangan jawatan seseorang hakim kerana seseorang hakim mahkamah atasan tidak boleh dilucutkan jawatan tanpa melalui satu proses pendengaran oleh sebuah Tribunal Khas. Tribunal khas ini haruslah dianggotai sekurang-kurangnya oleh lima orang hakim mahkamah atasan yang sedang berkhidmat atau yang pernah berkhidmat di Malaysia, ataupun mengikut kesesuaian mana-mana negara Komanwel. Sebab-sebab penyingkiran yang digariskan oleh undang-undang juga hanya terhad kepada pelanggaran etika kehakiman, keuzuran tubuh badan dan minda, serta atau apa-apa sebab lain yang tidak memungkinkan seseorang hakim boleh melaksanakan tugasnya dengan baik.

Tambah Profesor Datuk Dr. Shad Saleem Faruqi lagi, walaupun umur persaraan seorang hakim ialah 65 tahun, namun khidmatnya boleh disambung selama enam bulan walaupun jika telah melepasi had umur persaraannya. Pendapatan seorang hakim juga tidak boleh dikurangkan dan saraan seseorang Hakim Mahkamah Persekutuan diperuntukkan dan dipertanggungkan pada Kumpulan Wang Disatukan yang dibentuk melalui penggubalan undang-undang oleh Parlimen dan bukannya oleh kerajaan. Hal ini penting bagi memastikan bahawa institusi kehakiman bebas daripada sebarang bentuk ugutan dan ancaman, termasuklah dari segi kewangan. Tambahan pula, Perkara 127 juga melarang sebarang bentuk perbahasan atau perbincangan mengenai kelakuan seseorang hakim di Parlimen, kecuali melalui satu usul khusus yang disokong oleh tidak kurang satu pertiga daripada ahlinya. Seterusnya, Kod Etika Kehakiman juga melarang keras daripada seseorang hakim terlibat secara langsung dengan apa-apa kegiatan politik. Selain itu, Perkara 122C melarang seseorang hakim dipindahkan atas arahan mana-mana pihak kecuali dengan keizinan atau nasihat Ketua Hakim Negara. Selain itu, Perkara 126 memberikan kuasa kepada hakim untuk menghukum kesalahan penghinaan mahkamah bagi memelihara integriti badan kehakiman. Seterusnya, walaupun tidak dinyatakan dengan jelas di dalam Perlembagaan Persekutuan, seorang hakim juga dilindungi daripada sebarang tindakan undang-undang, sama ada jenayah atau sivil dalam melaksanakan tugasnya sebagai hakim.

Tambahan pula, Perlembagaan Persekutuan turut memberi perlindungan dalam bentuk yang menjamin sistem dan struktur badan kehakiman itu sendiri. Hal ini bertujuan untuk mengelakkan mana-mana pihak mengganggu-gugat, atau mengubah hierarki, bidang kuasa, dan juga komposisi mahkamah sepertimana yang telah digariskan oleh undang-undang. Sebagai contoh, Perkara 122, Perkara 122A dan Perkara 122AA jelas memperuntukkan jumlah maksimum hakim mahkamah atasan yang boleh dilantik. Pada pendapat penulis, hal ini adalah mustahak bagi memastikan bahawa pelantikan hakim tidak dilakukan dengan sewenang-wenangnya terutamanya bagi mengukuhkan aspirasi politik pemerintah. Dalam hal ini, hanya Yang Dipertuan Agong diberikan mandat oleh Perlembagaan Persekutuan untuk menambah jumlah bilangan hakim mahkamah atasan melalui Perkara 122(1A) Perlembagaan Persekutuan. Hal ini dikatakan demikian kerana apa-apa tindakan oleh Yang Dipertuan Agong adalah bersifat apolotikal dan tidak memihak kepada mana-mana aspirasi politik.

Seperti yang dinyatakan di atas, kebebasan badan kehakiman haruslah dijunjung dan dihormati sepertimana yang dianjurkan oleh Perlembagaan dan lunas-lunas asas demokrasi.  Pada masa yang sama, walaupun kebebasan kehakiman dijamin secara bertulis oleh Perlembagaan Persekutuan dan undang-undang, namun tidak dinafikan bahawa masih terdapat beberapa kelemahan yang harus diatasi. Dalam hal ini, semua pihak haruslah menggembleng tenaga dan bekerjasama bagi memastikan kebebasan badan kehakiman dipelihara dan terjaga.

Penulis, Pensyarah, Fakulti Undang-Undang, Universiti Multimedia, Kampus Melaka.


Krisis Makanan Global Ancam Negara Dunia Ketiga

Untuk mendapatkan maklumat terkini, ikuti kami melalui Telegram

Dunia kini sedang mengalami pelbagai ledakan ekonomi, sosial dan politik yang agak membimbangkan. Di samping percambahan pelbagai jenis peralatan canggih seperti komputer, jet supersonik dan peralatan rumah yang bergerak hanya dengan menekan satu butang sahaja, terdapat juga negara-negara yang dilanda masalah pemakanan. Mengikut anggaran Pertubuhan Bangsa-Bangsa Bersatu (PBB), lebih kurang 75 juta orang manusia di seluruh dunia menghadapi masalah kebuluran pada ketika ini. Hal ini berlaku terutamanya di negara Dunia Ketiga.

Kebanyakan negara Dunia Ketiga tersebut sering dilanda kebuluran, banjir, konflik perkauman dan kekurangan makanan. Perkara ini disebabkan oleh pertambahan penduduk yang semakin pesat dan tidak terkawal. Di kawasan mundur di negara-negara seperti Mali, Somalia, Etiopia dan Sudan, tiada kawalan ketat ke atas institusi kekeluargaan. Perancangan kekeluargaan yang begitu longgar menyebabkan sesebuah keluarga itu mempunyai sehingga 15 hingga 20 orang anak.

Situasi ini turut melibatkan negara-negara seperti India, Afganistan, Pakistan dan Bangladesh, apabila kanak-kanak menjadi mangsa terhadap budaya kahwin secara paksa berleluasa. Kanak-kanak perempuan belasan tahun atau yang berumur sekitar 10 atau 12 tahun kebanyakannya tidak mempunyai latar belakang pendidikan yang baik dan dipaksa berkahwin dengan individu yang lebih dewasa daripada mereka.

Dalam hal ini, agensi Program Makanan Sedunia baru-baru ini telah dianugerahkan Hadiah Nobel 2020 kerana usaha badan antarabangsa itu mengusahakan pemberian makanan kepada rakyat yang mengalami krisis kebuluran makanan seperti di Sudan, Eritrea dan sebahagian besar kawasan Sahara. Hadiah tersebut dianugerahkan kepada badan berkenaan kerana usahanya menangani masalah kebuluran, khidmatnya dalam menyumbang ke arah kebaikan, membawa keamanan di negara-negara yang mengalami konflik di antara satu sama lain dan bertindak sebagai kuasa penggerak (driving force) dalam usaha mengelakkan kebuluran dijadikan sebagai senjata perang dan penyelesaian konflik.

Negara-negara maju dan negara-negara yang sedang membangun sering kali memberikan bantuan dari segi teknikal dan kepakaran tentang cara-cara untuk menghasilkan makanan dengan lebih berkesan. Para saintis dari negara maju seperti Amerika Syarikat, Jepun dan Britain serta dari negara membangun seperti Malaysia sentiasa bertukar-tukar pendapat terutamanya dalam bidang pertanian, bioteknologi serta pelaburan. Dalam bidang pertanian, usaha giat dijalankan di antara negara-negara dunia ketiga ini bagi menghasilkan benih-benih gandum, soya dan kacang yang lebih berkhasiat. Di Tanzania misalnya, penanaman jagung dan gandum giat dijalankan secara besar-besaran bagi menampung bilangan penduduknya yang semakin bertambah. Tenaga buruh semakin kurang diperlukan, sebaliknya lebih banyak mesin dan alat-alat canggih yang digunakan bagi menghasilkannya.

Sekiranya negara Dunia Ketiga mengambil inisiatif untuk menjalinkan hubungan yang baik dengan negara yang lain bagi tujuan perdagangan dan bertukar-tukar pendapat, sudah tentu sedikit sebanyak negara-negara tersebut akan keluar daripada jurang kemiskinan dan kemunduran yang kian menghimpit rakyat mereka. Mereka pastinya tidak mahu melihat rakyat mereka sendiri hidup dalam kedaifan dan kemiskinan yang melarat. Walau bagaimanapun, terdapat negara Dunia Ketiga yang dilanda kekecohan dan kesusahan akibat peperangan dan rasuah yang berleluasa di negara masing-masing.  Satu daripada negara berkenaan ialah Sudan. Pada suatu ketika dahulu, Sudan begitu kaya dengan pengeluaran minyaknya. Akan tetapi, disebabkan  ketamakan pemimpin dan perebutan kuasa antara puak, maka Sudan telah dilanda kebuluran dan kekurangan makanan yang sangat teruk.

Usaha-usaha yang dilakukan oleh beberapa buah badan kebajikan seperti Tabung Kanak-kanak Pertubuhan Bangsa-bangsa Bersatu (UNICEF) dan Pertubuhan Bencana dan Advokasi (OXFAM) bagi mengatasi masalah kebuluran di Darfur, Sudan sememangnya harus dipuji. Nasib Sudan amat baik kerana bantuan kewangan dan makanan datang mencurah-curah sebaik-baik sahaja gencatan senjata dilaksanakan. Kini keadaan di Dafur kembali tenang. Namun begitu, adalah diharapkan agar puak-puak yang bertelagah itu kembali ke meja rundingan bagi membincangkan perkara atau masalah yang menjadi penghalang kepada kemajuan negara tersebut. Para pemimpin negara Dunia Ketiga perlu sedar bahawa keamanan dan kemakmuran dalam kalangan rakyat mereka merupakan kunci utama ke arah kemajuan dan pembangunan di negara mereka sendiri. Sekiranya mereka sering bertelagah dan berpuak-puak, maka sudah tentu agak sukar untuk rakyat mereka hidup dalam keadaan yang aman damai.

Krisis makanan yang sering kali melanda negara Dunia Ketiga bukan sahaja disebabkan oleh peperangan, malah berpunca daruipada malapetaka yang tidak dapat dielakkan seperti musim sejuk, kemarau dan banjir yang berpanjangan. Bagi menangani masalah ini, kebanyakan negara Dunia Ketiga telah mengambil langkah-langkah tertentu seperti menghubungi OXFAM yang turut  menyumbang bantuan makanan kepada negara-negara yang menghadapi masalah kekurangan makanan yang teruk.

Satu daripada masalah besar yang kian meruncing di negara-negara Dunia Ketiga ini termasuklah perebutan kuasa di antara para pemimpinnya. Pada suatu ketika dahulu, di Zimbabwe misalnya, telah berlaku perebutan kuasa di antara Presiden Robert Mugabe dengan pencabarnya Morgan Twazrigai yang telah menyebabkan beribu-ribu rakyat di negara itu hilang tempat tinggal dan mata pencarian mereka. Para penyokong kedua-dua belah pihak bertelagah dan telah mengakibatkan kematian beribu-ribu orang. Kebuluran juga berleluasa. Orang ramai yang kekurangan makanan terpaksa menggeledah dan terpaksa mencuri masuk ke dalam kedai-kedai runcit untuk mencuri  makanan dan minuman. Kematian orang-orang yang tidak berdosa akibat pertelagahan politik dan perbezaan pendapat para pemimpinnya merupakan hal yang amat merugikan dan memalukan. Pada pertengahan tahun-tahun 60-an, Zimbabwe merupakan antara negara yang paling miskin di dunia.

Kegagalan negara Dunia Ketiga yang lain yang enggan campur tangan bagi menyelesaikan krisis politik dan ekonomi di negara-negara seperti Sudan dan Zimbabwe itu merupakan satu daripada faktor yang menyebabkan krisis sebegitu berpanjangan. Sekiranya negara-negara itu sendiri meminta bantuan daripada kuasa penjajah mereka dahulu, iaitu Britain dan Perancis, mungkin krisis makanan yang melanda negara-negara seperti itu dapat dikurangkan atau pun dihapuskan sama sekali.

Kesimpulannya, kita mengharapkan kerjasama dan semangat bersatu padu di antara satu sama lain boleh mengeluarkan negara-negara Dunia Ketiga ini daripada konflik dan kancah peperangan yang hanya akan merugikan mereka kerana keadaan ini hanya akan menguntungkan pihak yang tidak bertanggungjawab seperti pembekal senjata api yang akan mendapat habuan besar-besaran daripada persengketaan yang berterusan itu.


W.I.S.E ke-11 Mengangkat Martabat Wanita dalam Masyarakat

Kangar – “Jenayah tidak memilih jantina dan jenayah boleh berlaku ke atas sesiapa pun tidak kira masa dan tempat. Kesedaran pencegahan jenayah, jati diri serta kepekaan persekitaran perlu diterapkan kepada masyarakat,” demikian titah Raja Puan Muda Perlis, DYTM Tuanku Hajah Lailatul Shahreen Akashah Khalil ketika berkenan menyempurnakan penutupan Webinar Yayasan Tuanku Fauziah (YTF): Women in Search of Excellence (W.I.S.E.) Siri ke-11 yang bertajuk “Lady Boss in The Police Force,” anjuran Polis DiRaja Malaysia (PDRM) bersama dengan YTF, petang semalam.

Mengulas dengan lebih lanjut, Tuanku Hajah Lailatul Shahreen Akashah yang merangkap Pengerusi Yayasan Tuanku Fauziah menitahkan bahawa perilaku semula jadi kaum wanita yang lembut dalam tutur kata dan tingkah lakunya merupakan faktor penting mereka harus dilindungi dan dipelihara dengan baik, sekali gus selari dengan ajaran Islam yang turut mengangkat darjat dan martabat seorang wanita.

Persembahan daripada ahli panel wirawati PDRM dalam webinar tersebut  telah memberikan satu gambaran tentang kehebatan dan kebolehan kaum wanita dalam tugasan kepolisan yang didominasi oleh kaum lelaki.

Kehebatan wirawati PDRM ini akan terus memberikan galakan positif agar lebih ramai kaum wanita menceburi sektor kepolisan yang merupakan antara perkhidmatan terbaik kepada negara dan masyarakat.

Dalam majlis yang sama, DYTM Tuanku Raja Puan Muda turut mendoakan agar wanita di Malaysia terus memperkasakan daya saing, daya kepimpinan serta menceburi peluang kerjaya dalam sektor kepolisan yang tidak hanya didominasi oleh kaum lelaki.

Webinar berkenaan pada awal paginya telah dirasmikan oleh Raja Muda Perlis Tuanku Syed Faizuddin Putra Jamalullail yang juga merupakan Penasihat DiRaja YTF.

Terdapat empat sesi perkongsian sepanjang webinar tersebut berlangsung. Antara barisan ahli panel tersebut ialah DCP Dato’ Nerita Yaacob yang menyampaikan perkongsian mengenai “Kerjaya Wanita dan Modal Insan dalam PDRM”, sesi seterunya berkaitan “Macau Scam, Sumbangan Wanita dalam Pencegahan dan Siasatan Jenayah Komersil” oleh DCP Dato’ Sasikala Devi A/P Subramaniam, sesi “Penglibatan Pegawai Wanita dalam Isu Pencegahan Aktiviti Pengganas” oleh DCP Normah Ishak dan “Jenayah Seksual dan Peranan Pegawai Wanita” disampaikan oleh ACP Siti Kamsiah Hassan, manakala Inspektor Zaitul Najihah Abd. Patah bertanggunjawab sebagai moderator.

Turut hadir ialah Ketua Polis Perlis, DCP Dato’ Surina Saad yang turut menyampaikan perkongsian dalam webinar tersebut.


Sifat Keberanian Wanita Menyertai Sektor Kepolisan Wajar Dipuji – Raja Muda Perlis

Untuk mendapatkan maklumat terkini, ikuti kami melalui Telegram

Kangar – Hakikatnya menyedari, sektor kepolisan adalah lebih sinonim dan didominasi oleh kaum lelaki. Namun begitu, hal ini tidak menghalang kaum wanita untuk menceburi kerjaya dalam sektor kepolisan.

Titah Raja Muda Perlis, DYTM Tuanku Syed Faizuddin Putra Jamalullail ketika berkenan merasmikan Pembukaan Webinar Yayasan Tuanku Fauziah (YTF): Women in Search of Excellence Siri ke-11 dengan tajuknya, “Lady Boss In The Police Force?”.

Dalam titah pembukaan Webinar YTF semalam, baginda menzahirkan rasa bangga apabila melihat semakin ramai kaum hawa memperagakan tekad, iltizam dan sifat keberanian bagi memecah norma menyertai bidang kepolisan.

Ketika berkenan mengucapkan tahniah kepada wanita hebat yang telah menyertai sektor kepolisan ini, baginda bertitah,

Semestinya perjalanan ini jauh, berliku dan tidak mudah untuk dicapai. Terlalu banyak cabaran dan halangan yang harus ditempuhi dan ditangani dalam menggalas tugas sebagai srikandi negara.

Bersesuaian dengan slogan “Polis dan Masyarakat Berpisah Tiada”, program anjuran Polis DiRaja Malaysia (PDRM) bersama YTF ini dikatakan demikian dapat mewujudkan kesejahteraan masyarakat, seterusnya mengekalkan keharmonian serta keamanan negara.

DYTM Raja Muda Perlis yang merangkap Penasihat DiRaja YTF menambah bahawa polisi kerja dan kehidupan yang seimbang akan membolehkan kaum wanita berkerjaya memberi tumpuan dalam bekerja tanpa mengabaikan tanggungjawab terhadap keluarga dalam waktu yang sama.

Program ini dimulakan dengan ucapan alu-aluan oleh Ketua Polis Negeri Perlis, DCP Dato’ Surina Saad, manakala majlis penutupan pula disempurnakan pada sebelah tengah hari oleh Raja Puan Muda Perlis, DYTM Tuanku Hajah Lailatul Shahreen Akashah Khalil merangkap Tuanku Pengerusi YTF.

Mengulas lebih lanjut, ahli panel Webinar YTF pada kali ini ialah DCP Dato’ Nerita Yaacob, DCP Dato’ Sasikala Devi A/P Subramaniam, DCP Normah Ishak, ACP Siti Kamsiah Hassan dan moderatornya ialah Inspektor Zaitul Najihah Abd. Patah.


Maal Hijrah Titik Permulaan Kekuatan Umat Islam

Petaling Jaya – “Peristiwa hijrah merupakan titik permulaan kepada asas kekuatan Islam dan umatnya. Maka itu, penghayatan kepada hijrah perlu disuburkan dalam kalangan umat Islam.”

“Kepentingan umat Islam untuk membina keazaman antara pengajaran daripada peristiwa hijrah ini, selain memberikan gambaran kepada pemisahan antara hak dengan batil yang perlu dihayati oleh umat.”

Titah Raja Muda Perlis, DYTM Tuanku Syed Faizuddin Putra Jamalullail sempena menyambut Maal Hijrah baru-baru ini.

Mengulas lebih lanjut, Majlis Maal Hijrah Peringkat Negeri Perlis akan disempurnakan oleh Raja Perlis, DYMM Tuanku Syed Sirajuddin Jamalullail pada pagi Khamis, 4 Ogos 2022 bersamaan 6 Muharram 1444 Hijrah.

Dalam perkembangan lain, DYTM Tuanku Raja Muda Perlis bersama-sama Raja Puan Muda Perlis, DYTM Tuanku Hajah Lailatul Shahreen Akashah Khalil berkenan berangkat menghadiri majlis resepsi perkahwinan Tengku Muhammad Faris Tengku Mohd Ismail dengan pasangannya, Nur Hafizah @ Fiza Thomas di Glamhall Damansara, Mercu Mustapha Kamal, Petaling Jaya, Selangor.

Tengku Muhammad Faris merupakan antara penggiat seni yang aktif dalam bidang seni dan hiburan. Beliau juga terlibat dalam pembikinan video muzik sebagai pengarah fotografi. Antara hasil kerjanya termasuklah pembikinan video muzik Wani Kayrie, Khodi dan banyak lagi.

Manakala, Nur Hafizah pula merupakan seorang penyanyi dan pelakon berasal dari Sandakan, Sabah dengan kerjayanya bermula sebagai salah seorang peserta Akademi Fantasia pada tahun 2016. Beliau juga lebih dikenali menerusi watak sebagai Soraya dalam iklan #RendangSoRaya terbitan PETRONAS bersempena dengan sambutan Aidilfitri pada tahun 2019.


Demokrasi di Tangan Anak Muda

Untuk mendapatkan maklumat terkini, ikuti kami melalui Telegram

Pengumuman Perdana Menteri, Dato’ Sri Ismail Sabri Yaakob bahawa seorang belia akan dilantik sebagai senator di Dewan Negara ternyata disambut baik oleh semua pihak, lebih-lebih lagi golongan belia yang percaya bahawa dengan suara yang mewakili mereka, nasib belia di negara ini akan lebih terbela.

Pengumuman yang dibuat bersempena dengan sambutan Hari Belia Negara 2022, di Tuaran, Sabah itu amat signifikan dengan kepentingan anak muda dalam pembangunan negara dan pemangkin hala tuju negara pada masa hadapan. Menurut Perdana Menteri penyertaan belia di dalam Dewan Negara akan menguatkan lagi suara generasi muda negara, sekali gus membangunkan lagi golongan berkenaan.

Dari sisi yang sama, pengumuman tersebut dilihat oleh banyak penganalisis politik sebagai langkah awal untuk membuka jalan kepada pelantikan lebih banyak pemimpin muda negara dalam pentadbiran kerajaan pada masa akan datang kerana mahu tidak mahu, semua pihak perlu bersedia untuk tidak menolak kebangkitan pemimpin muda dalam fasa kepimpinan baharu negara. Hal ini lebih-lebih lagi apabila pengundi kini berhak memilih pemimpin semuda usia 18 tahun dan dengan perkembangan dunia dari pelbagai sisi, iaitu maklumat di hujung jari, kecelikan berpolitik dalam kalangan rakyat, serta perubahan landskap politik yang sukar dijangka, segala yang mustahil kini tidak lagi dilihat sebagai mustahil.

Hal ini juga bukan sesuatu yang janggal apabila dunia pada hari ini mengangkat banyak pemimpin muda sebagai mengetuai kepimpinan negara. Beberapa buah negara kini dilihat mula memilih pemimpin muda untuk mengemudi pentadbiran masing-masing. Antaranya termasuklah Gabriel Boric, yang dipilih menjadi Presiden Chile termuda pada usia 35 tahun dan menjadikannya pemimpin negara termuda di dunia. Namun begitu, gelaran untuk pemimpin termuda dunia pada hari ini dipegang oleh Giacomo Simoncini, berusia 26 tahun yang menjadi Captain Regent (Ketua Negeri) San Marino, iaitu sebuah negeri di utara Itali. Di Finland, pada tahun 2019, negara itu melantik Sanna Marin, 34 tahun, sebagai Perdana Menteri.

Ternyata pelibatan dan sumbangan generasi muda di seluruh dunia membuka dimensi baharu dalam landskap kepimpinan tertinggi di sesebuah negara. Perkembangan ini sedikit banyak memberikan kesan kepada kebanyakan negara termasuklah negara ASEAN untuk turut membuka laluan kepada golongan belia untuk menjadi pemimpin negara. Malaysia juga ternyata tidak terkecuali apabila turut mengiktiraf sumbangan, pencapaian, usaha, daya bangkit dan suara seluruh warga belia di negara ini.

Hal ini dikatakan demikian kerana sudah tiba masanya golongan belia memainkan peranan yang lebih besar dalam pembentukan negara bangsa terutamanya dalam memilih pemimpin negara selaras dengan pelaksanaan Pindaan Undang-undang Perlembagaan Persekutuan. Sebagai rekod, jumlah pengundi belia di negara ini yang berusia antara 21 tahun hingga 40 tahun pada tahun 2020 adalah berjumlah 6.2 juta orang, iaitu sebanyak 40.8 peratus daripada keseluruhan 15.3 juta orang pengundi berdaftar.

Menurut Perdana Menteri, pelibatan anak muda yang dilihat semakin meningkat dalam arena politik negara merupakan petanda positif dan perlu dikembangkan dengan lebih meluas. Maka itu, pada 12 Mac 2022 yang lalu, negara mencipta sejarah apabila golongan belia untuk julung-julung kalinya diberikan hak dan mandat untuk mengundi pada Pilihan Raya Negeri Johor, yang mencatatkan peningkatan kira-kira 28 peratus pengundi dengan penambahan hampir 750 ribu orang pengundi berusia 18 tahun ke atas daripada jumlah keseluruhan 2.6 juta pengundi berdaftar susulan pendaftaran automatik Undi18.

“Dengan terlaksananya Undi18 ini, diharapkan belia lebih celik dan cakna tentang sistem demokrasi berparlimen dan peranan mereka sebagai pengundi muda seterusnya meningkatkan jati diri belia untuk menjadi warganegara yang bertanggungjawab menjelang Pilihan Raya Umum (PRU) yang akan datang,” ujar Perdana Menteri.

Tambahnya, pemimpin belia juga perlu mengambil tahu dan sedar akan penguatkuasaan pindaan Akta Pertubuhan Belia dan Pembangunan Belia 2007 (Akta 668) yang melibatkan penurunan had umur belia daripada 40 tahun kepada 30 tahun. Pelaksanaan pindaan akta ini dapat meramaikan pemimpin belia di bawah umur 30 tahun, seterusnya memberikan ruang kepada belia untuk mengasah bakat kepimpinan dan mencari pengalaman sebanyak mungkin menerusi ruang yang ditinggalkan.

Kerajaan juga sentiasa peka dan prihatin dengan isu yang melanda golongan belia khususnya dalam menurunkan kadar pengangguran. Berdasarkan dapatan Indeks Belia Malaysia pada tahun 2021 bagi Domain Ekonomi, skor bagi kebolehpekerjaan adalah sebanyak 42.01.

Belia di negara ini sesungguhnya bertuah kerana terdapat lebih daripada 20 inisiatif yang boleh dimanfaatkan oleh golongan belia secara langsung atau tidak langsung melalui Belanjawan 2022 yang telah diumumkan oleh kerajaan, antaranya termasuklah penyediaan lebih banyak peluang pekerjaan, iaitu sejajar dengan perkembangan sektor perniagaan yang sekali gus akan meletakkan ekonomi pada landasan pemulihan yang tepat.

“Satu daripada inisiatif yang ditawarkan oleh kerajaan melalui Belanjawan 2022 ialah  inisiatif JaminKerja Keluarga Malaysia dan Karnival Kerjaya JaminKerja Keluarga Malaysia yang telah dilancarkan pada 19 Februari 2022 bagi membantu memperkukuh ekonomi belia,” ujar Perdana Menteri.

Mengambil inisiatif  JaminKerja  yang diperkenalkan oleh kerajaan, terdapat sebanyak 600 ribu peluang pekerjaan terutamanya kepada golongan muda dengan peruntukan bernilai sebanyak RM4.8 bilion yang terangkum dalam Belanjawan 2022. Usaha ini merupakan satu insentif kewangan yang diberikan kepada majikan yang membuat pengambilan baharu mulai 1 Januari 2022, iaitu dalam kalangan perantis, graduan, golongan mudah terjejas termasuklah orang kurang upaya, bekas tentera, bekas banduan, warga emas serta penganggur am

Tambah Perdana Menteri, kerajaan juga sedar tentang cabaran yang bakal di hadapi khususnya dalam fasa pascapandemik COVID-19 yang pastinya lebih hebat terutamanya dalam sektor ekonomi. Oleh itu, di bawah Rancangan Malaysia ke-12, kerajaan menerusi Kementerian Belia dan Sukan sedang merangka Pelan Kebangsaan Pemerkasaan Ekonomi Belia untuk hala tuju strategik dalam meningkatkan kebolehpasaran dan tahap ekonomi belia.

Umum mengetahui bahawa melalui Belanjawan 2022, kira-kira RM1.2 bilion telah diperuntukkan untuk pelbagai inisiatif bagi manfaat golongan belia termasuk Program ePemula kepada dua juta belia yang berumur 18 tahun hingga 20 tahun atau pelajar sepenuh masa di peringkat diploma atau Sijil Kemahiran Malaysia 4 (SKM4) dan ke atas di institut pengajian tinggi awam dan swasta.

Program ini merupakan sebuah Skim Transaksi Tanpa Tunai yang bertujuan untuk meringankan beban kewangan belia dan memupuk budaya transaksi tanpa tunai dalam kalangan belia. Ternyata inisiatif yang melibatkan peruntukan berjumlah RM300 juta ini telah pun dilaksanakan dan dinikmati oleh warga belia. Kerajaan juga menawarkan inisiatif PerantiSiswa Keluarga Malaysia bagi membekalkan sebuah tablet kepada setiap pelajar B40 di institusi pengajian tinggi yang melibatkan keseluruhan kos sebanyak RM450 juta.

“Terdapat lebih daripada 350 ribu orang mahasiswa akan mendapat manfaat serta memudahkan mereka mengikuti aktiviti pembelajaran secara dalam talian, melayari internet untuk tujuan penyelidikan dan sebagainya. Pada masa yang sama, kerajaan turut memperkenalkan inisiatif kepada majikan yang menggaji perantis lepasan sekolah dan graduan berumur 18 hingga 30 tahun dengan insentif sebanyak RM900 sebulan selama enam bulan bagi membolehkan belia menjayakan agenda pemulihan melalui alam pekerjaan,” jelas Perdana Menteri.

Sementara itu, bagi belia yang cenderung ke arah keusahawanan, kerajaan turut menyediakan pelan pembiayaan bernilai RM150 juta melalui Bank Simpanan Nasional dan Agrobank. Kerajaan juga menyedari bahawa banyak anak muda yang memulakan kerjaya di ibu kota berdepan dengan isu perumahan. Oleh itu, kerajaan akan memastikan mereka mampu memiliki kediaman sendiri selari dengan aspirasi Satu Keluarga Satu Rumah, termasuklah memperkasakan kediaman berkonsepkan transit atau Transit Oriented Developement.

Peranan anak muda, khususnya yang berusia 18 tahun di negara ini pastinya menjadi perhatian dalam PRU ke-15 kelak. Hal ini dikatakan demikian kerana PRU pada kali ini akan menjadi pentas pertama dalam sejarah negara yang akan menyaksikan anak muda berusia 18 tahun memangkah pemimpin mereka dan menentukan kerajaan yang akan mengemudi negara. Oleh itu, banyak pihak yang menjangkakan bahawa pada PRU ke-15 yang sedang dinantikan oleh seluruh rakyat di negara ini, pentas itu akan menampilkan lebih banyak sosok anak muda dalam arena politik negara. Sama ada anak muda yang terpilih sudah benar-benar bersedia untuk membawa suara anak muda Malaysia, jawapannya akan dapat buktikan apabila mereka berada dalam radar politik negara dan menjadi pemimpin kelak. Di situlah mereka akan diuji sama ada mereka benar-benar layak ataupun sebaliknya.


Pengorbanan Pahlawan Bukti Semangat Mempertahankan Negara – Raja Muda Perlis

Untuk mendapatkan maklumat terkini, ikuti kami melalui Telegram

Kangar – Jasa pahlawan yang mempertahan dan memperjuangkan kemerdekaan negara harus sentiasa dikenang oleh masyarakat, khususnya generasi muda pada masa ini.

Raja Muda Perlis, DYTM Tuanku Syed Faizuddin Putra Jamalullail menitahkan masyarakat agar mengenang jasa pahlawan negara dan mendoakan mereka yang telah pergi ditempatkan dalam kalangan orang yang beriman.

Pengorbanan mereka jelas membuktikan jati diri dan semangat mereka demi kesejahteraan generasi terkemudian walaupun terpaksa mempertaruhkan nyawa dan harta benda.

Demikianlah titah DYTM Tuanku Raja Muda selepas berkenan berangkat mengetuai Kayuhan Amal Sempena Sambutan Hari Pahlawan 2022 Peringkat Majlis Agama Islam dan Adat Istiadat Melayu Perlis (MAIPs) serta Kayuhan MAIPs Peduli Bilangan ke-53 bagi tahun 2022 yang dilaksanakan secara serentak di sekitar Kangar, petang semalam.

Sementara itu, Ketua Pegawai Eksekutif MAIPs, Haji Mohd. Nazim Mohd. Noor berkata,

Hari Pahlawan yang disambut pada setiap tahun pada 31 Julai adalah untuk mengenang jasa semua pasukan keselamatan tidak kira tentera atau polis, sama ada sebelum dan selepas Malaysia merdeka.

Sempena program tersebut, DYTM Tuanku Syed Faizuddin Putra selaku Tuanku Yang DiPertua MAIPs berkenan singgah menyantuni asnaf terpilih terdiri daripada Wasia Mastika di Kampung Behor Gandil yang mempunyai masalah kesihatan kesan kemalangan motorsikal, Yusof Nordin di Kampung Guar Syed Alwi yang tinggal bersama enam orang ahli keluarganya dan Idris Bulat juga tinggal di Kampung Guar Syed Alwi dan mempunyai masalah kesihatan.

Pada penghujung program yang diadakan di Dewan Serbaguna Ibu Pejabat Kontinjen Polis DiRaja Malaysia Perlis, satu majlis perpisahan kepada Timbalan Komander Rejimen 504 Askar Wataniah, Leftenan Kolonel Mohamad Zaidi Ishak yang akan bertukar setelah empat tahun mencurahkan bakti di negeri ini dengan cenderahati disampaikan kepada beliau daripada pihak MAIPs dan PDRM Perlis.

Sepanjang tempoh di Perlis, Mohamad Zaidi yang amat berminat dalam bidang sukan telah mengemudi rejimen berkenaan untuk berjaya menganjurkan R504 AW Run, memperbaiki padang bola dalam kem, mewujudkan gelanggang woodball K3 Hill, mengilhamkan sebuah Laman Ikhtiar Hidup, menyiapkan Litar Larian Pagar, menubuhkan Kelab Motorsikal R504AW, di samping melaksanakan acara menembak JAKPAW Perlis secara berkala.


KPM Komited Rangka Program “Bersama Semarakkan Transformasi Pendidikan“

Kuala Lumpur – Bersempena dengan bulan kemerdekaan negara pada tahun ini, Kementerian Pendidikan Malaysia (KPM) terus komited merangka program terkini, iaitu “Bersama Semarakkan Transformasi Pendidikan“ bermula pada 1 Ogos hingga 16 September 2022.

Dalam sebuah wacana yang berlangsung pada malam tadi, Pengarah Bahagian Pengurusan Sekolah Harian, Encik Zainal Abas berkongsi tentang program yang bakal dilancarkan oleh Menteri Kanan Pendidikan, YB Senator Datuk Dr. Radzi Jidin yang akan berlangsung pada 20 Ogos kelak, iaitu “Inisiatif Pemantapan ICT” yang akan menaik taraf kira-kira 7000 makmal komputer di sekolah seluruh negara bagi memantapkan sistem transformasi pendidikan Malaysia, berserta pelancaran aplikasi DELIMa 2.0.

Menurut beliau, bersempena dengan bulan kemerdekaan ini juga, KPM akan menganjurkan sebuah pameran tranformasi pendidikan yang akan bermula pada 12 hingga 14 Ogos di Alamanda Putrajaya yang bakal mengetengahkan bakat-bakat inovasi pelajar, aktiviti sukan dan persembahan kebudayaan.

Dalam rancangan Ruang Bicara yang berlangsung di Bernama TV itu juga, Encik Zainal Abas berkata, program “Bersama Semarakkan Transformasi Pendidikan” tersebut merupakan ruang terbaik untuk KPM menerangkan kepada khalayak tentang program-program transformasi yang telah dilaksanakan oleh KPM, program yang sedang dilaksanakan serta program yang akan dilaksanakan pada masa akan datang.

Menurut beliau, tranformasi pendidikan di Malaysia berlaku rentetan daripada penularan wabak COVID-19 yang melanda di seluruh dunia. Oleh itu, program ini juga bertujuan untuk menerangkan kepada masyarakat mengenai langkah-langkah proaktif KPM dalam usaha memantapkan sistem pendidikan negara semasa berdepan dengan pandemik COVID-19 dua tahun lalu.

Tambah beliau lagi, proses digitalisasi pendidikan berlaku dengan begitu pantas selepas COVID-19 melanda di seluruh dunia. Penggunaan teknologi seperti aplikasi Zoom dan Google Classroom yang tidak pernah digunakan sebelum ini berjaya menjadi pelantar pendidikan yang sudah menjadi kebiasaan dalam negara pada masa ini.

Menurut beliau, pada masa yang sama, KPM turut melaksanakan program “Didik TV” yang mengundang guru-guru ke studio televisyen bagi mengajar mata pelajaran sekolah secara digital khusus kepada murid yang tidak memiliki akses kepada Internet dan peranti.

“Cara penandaan kertas peperiksaan Sijil Pelajaran Malaysia (SPM) juga termasuk dalam transformasi pendidikan di Malaysia dengan kaedah imbasan skrip jawapan peperiksaan berjumlah kira-kira lima juta sebelum dimasukkan ke dalam sistem untuk penanda kertas peperiksaan menanda kertas secara dalam talian,” jelas beliau semasa diwawancara oleh Datuk Sherkawi Jirim, tokoh penyiaran popular tanah air.

Mengulas lanjut berkenaan dengan maklum balas murid dan guru terhadap transformasi pendidikan, beliau mengakui bahawa pada awalnya, usaha yang dilakukan itu agak sukar kerana terdapat sebilangan pelajar yang tiada akses kepada Internet dan peranti. Walau bagaimanapun, kekangan ini akhirnya dapat ditangani dengan sesi libat sama ibu bapa murid dalam modul-modul yang disediakan oleh pihak sekolah.

Seterusnya, melalui transformasi pendidikan pada hari ini, beliau mendapati kemahiran inovasi dalam kalangan guru dan murid dapat dipertingkatkan terutamanya dalam pertandingan inovasi. Hasilnya, guru dan murid yang menjadi juara pertandingan inovasi tersebut dapat membantu meningkatkan lagi kaedah Pengajaran dan Pembelajaran (PdP) dalam bilik darjah.

Sementara itu, antara usaha lain KPM dalam membantu para pelajar yang tiada kelengkapan Internet adalah dengan penyerahan peranti berserta data Internet hasil sumbangan daripada pelbagai syarikat.

Mengakhiri sesi bual bicara dalam program Ruang Bicara itu, beliau menyeru masyarakat supaya dapat bersama-sama menyemarakkan lagi transformasi pendidikan di Malaysia supaya sistem pendidikan negara kita tidak ketinggalan dan setaraf dengan negara-negara maju.


Raja Puan Muda Perlis Berkenan Rai Majlis Sanjungan Budi Lambaian Kasih

Untuk mendapatkan maklumat terkini, ikuti kami melalui Telegram

Kangar – Raja Puan Muda Perlis, Mejar (Kehormat) Tuanku Hajah Lailatul Shahreen Akashah Khalil berkenan menerima undangan berangkat menghadiri Majlis Sanjungan Budi Lambaian Kasih anjuran Badan Amal Kebajikan Angkatan Tentera (BAKAT) Rejimen 504 Askar Wataniah yang diadakan di Restoran Fairy Le Phenomenal, Kangar pada petang semalam.

Keberangkatan tiba baginda disambut oleh Pengerusi BAKAT Rejimen yang berpangkalan di Kem Bukit Keteri, iaitu Puan Endahsari Abd Rahman.

Majlis tersebut turut meraikan perpisahan Endahsari yang akan mengikuti suami beliau, Timbalan Komander Rejimen 504 Askar Wataniah, Leftenan Kolonel Mohamad Zaidi Ishak yang bertukar setelah empat tahun menabur bakti berkhidmat di negeri Perlis di bawah naungan Raja Muda Perlis, Brigedier Jeneral Tuanku Syed Faizuddin Putra Jamalullail merangkap Tuanku Komander.

Sepanjang tempoh perkhidmatan beliau di sini, Mohamad Zaidi telah berjaya melaksanakan pelbagai inisiatif baharu termasuklah majlis perasmian Surau Al-Watani, penamaan kolam rejimen dan pelepasan benih ikan di dalamnya, program motivasi rejimen bersama sekolah-sekolah, Majlis Khatan Perdana R504AW serta program “Lemari Makanan“ (Food bank) untuk anggota dan penduduk sekitar.


Memerdekakan Bahasa: Kelam Disigi, Lekung Ditinjau

Bahasa mempunyai pertalian yang cukup kuat dengan manusia. Sebelum manusia diciptakan, bahasa lebih dahulu diwujudkan agar manusia boleh memahami dan menekuni setiap perintah dan ajaran yang telah ditetapkan Tuhan. Nikmat terbesar pemberian Tuhan kepada sesebuah bangsa bukanlah kekayaan ataupun kemasyhuran tetapi pemberian yang paling agung ialah bahasa. Bahasa ini pada akhirnya yang akan menghubungkan manusia dengan Tuhan dan manusia dengan manusia lainnya, sekali gus memberikan makna dalam setiap perkara.

Bahasa yang dikurniakan kepada manusia akan menjadi cerminan identiti dan alat penyatuan sesuatu bangsa di dunia. Oleh sebab itu, sebermula sebesar-besar tamadun sehinggalah kepada sekecil-kecil kaum di dunia, bahasa merupakan teras perpaduan dan cerminan identiti bangsa. Melalui bahasa jugalah termeterainya kedamaian melalui jalan rundingan dan perjanjian. Tanpa bahasa, manusia tidak mungkin berupaya mencapai persefahaman.

Apabila berbicara tentang bahasa, selain menjadi alat penyatuan kepada manusia, bahasa juga mempunyai keunikan dan kepelbagaian yang boleh diterokai dan dihayati. Misalnya, keunikan dan kepelbagaian yang dimiliki oleh bahasa Melayu, bahasa yang pada suatu ketika pernah menjadi lingua franca.

Bahasa Melayu terbina daripada suatu proses yang cukup mantap jika ditelusuri secara ringkas dalam lipatan sejarah hingga kini. Pelbagai pemantapan dan pengekodan bahasa dilakukan bagi menjamin keluhurannya sebagai bahasa rasmi di negara ini.

Secara asasnya, bahasa Melayu terbina daripada sebuah sistem yang dikenali sebagai tatabahasa dan dalam tatabahasa itu pula dipecahkan kepada beberapa bahagian untuk memudahkan penutur asli dan penutur baharu memahami setiap satu komponen yang terdapat di dalam bahasa Melayu. Oleh sebab itu, wujudnya Tatabahasa Dewan sebagai pedoman yang berkaitan dengan sistem bahasa Melayu. Tanpa satu rujukan yang khusus, sudah tentu akan menimbulkan kesukaran dan kekacauan terhadap pengaplikasiannya dalam kehidupan seharian, baik secara formal ataupun sebaliknya.

Seperti yang pernah diungkapkan dalam Tatabahasa Dewan edisi pertama oleh Mantan Ketua Pengarah DBP, Datuk Haji Hassan Haji Ahmad bahawa “Bahasa Melayu pada hari ini telah berkembang begitu pesat dan mendadak sehingga banyak penutur dan pengguna bahasa Melayu menghadapi kesulitan untuk mengikuti perkembangan tersebut. Keadaan ini menjadi bertambah rumit apabila mereka sukar memperoleh sebuah buku tatabahasa sebagai pegangan yang dapat dijadikan sebagai pedoman umum. Kini sebuah buku tatabahasa yang dikarang khusus dengan tujuan untuk memenuhi permintaan para pengguna bahasa Melayu telah siap”.

Perbincangan seterusnya bertumpu pada penilaian lirik lagu melalui lensa bahasa Melayu yang mempunyai kepelbagaian dan keunikan. Baru-baru ini, isu penggunaan diksi dalam lirik lagu menjadi satu perbualan hangat di media sosial. Lantaran itu, penulis tampil untuk memberikan pandangan dan penghujahan bagi memperjelas kefahaman kepada masyarakat di negara ini berkaitan dengan isu tersebut.

Berdasarkan hasil resensi pembacaan kajian ilmiah yang dilakukan, terdapat keunikan dan kepelbagaian yang terkandung dalam sesebuah penulisan lirik lagu. Misalnya, “Estetika dalam Lirik Lagu-lagu Nyanyian P. Ramlee” (1996) oleh Arba’ie Sujud, “Keindahan Bahasa dalam Lirik Lagu P. Ramlee” (2014) oleh Nur Amirah Che Soh dan Che Ibhrahim Salleh, “Laras Bahasa dalam Lirik Lagu ‘Hakim yang Bijaksana’” (2015) oleh Siti Noor Riha Sulong dan Normaliza Abd Rahim, “Pemikiran dalam Lirik Lagu: Satu Analisis Makna” (2017) oleh Masitah Mat Daud dan Zulkifley Hamid, “Pemikiran Luhur dalam Lirik Lagu Nanyian M. Nasir” (2017) oleh Norhafidah Ibrahim, Melor Fauzita Md. Yusoff dan Kazime Zakaria dan “Kritikan Sosial dalam Lirik Lagu Dikir Barat” (2018) oleh Norhafidah Ibrahim, Norzaliza Ghazali dan Norasyikin Ibrahim.

Bahkan dalam kajian “Pengimajian Lirik Lagu Pop Indonesia: Kajian Stilistika” (2020) oleh Andi Nurindah Sari dan “Kiasan dalam Lirik Lagu Nyanyian Dato’ Seri Siti Nurhaliza: Analisis Semantik Inkuisitif (2021) oleh Aliaa Wan Mohd Muzanii dan Nur Jamilah Rosly turut menatijahkan satu perkara yang sama bahawa sesungguhnya lirik lagu adalah satu binaan yang terdiri daripada sejumlah kata-kata terpilih sehingga membentuk makna untuk menyampaikan hiburan, pemikiran, pesanan dan keindahan. Hal ini juga boleh disinonimkan bahawa penulisan lirik lagu yang berbentuk seperti penulisan puisi, yakni sebuah penulisan yang berdiri teguh dengan laras bahasa sastera dan diberikan kebebasan.

Dari perspektif disiplin ilmu stilistik, pelanggaran atau penyimpangan tatabahasa yang berlaku dalam hasil penulisan karya sastera, terutamanya puisi disebut sebagai deviasi, yakni suatu bentuk penyimpangan yang melangkaui ketetapan tatabahasa. Pada akhirnya, penyimpangan ini menjadikan sesuatu karya sastera itu berbeza daripada penulisan karangan biasa sehingga dapat mencapai tingkat estetika kepada pendengar atau pembacanya.

Hal ini bermaksud, penting untuk diketahui bahawa penulisan lirik lagu bukanlah seperti penulisan karangan, esei, wacana atau yang seangkatan dengannya atau sebuah penulisan yang mementingkan sistem tatabahasa dan kesempurnaan penyampaian idea (kohesi dan koheren) sehingga menimbulkan kegramatisan. Oleh yang demikian, menulis lirik lagu sama hukumnya dengan menulis sebuah puisi sastera. Penulis bebas berkarya bagi meraikan keunikan dan kepelbagaian bahasa Melayu, dan sekalipun melanggar hukum tatabahasa, bukanlah satu kesalahan mandatori seperti yang termaktub dalam bentuk penulisan formal.

Kebebasan berkarya yang diberikan kepada penulis pula mempunyai garis keterbatasan sehingga tidak pula melanggar prinsip kesopanan dan kesusilaan. Hal ini turut membuktikan bahawa sesungguhnya kekreatifan berkarya dalam bahasa Melayu bukan sahaja meraikan keunikan dan kepelbagaian berbahasa, malah turut menitikberatkan kesantunan berbahasa.

Apa-apa pun, diksi yang menjadi keutamaan seseorang penulis pastinya mempunyai makna tersurat dan tersirat yang mahu disampaikan di dalam karyanya, baik dalam penulisan puisi mahupun penulisan lirik. Terpulanglah  kepada pendengar atau pembaca untuk mentafsirkannya secara harfiah atau mencari makna seutuhnya dengan akal dan pengalaman.

Oleh itu, hal yang sepatutnya menjadi keutamaan dalam landskap penelitian penulisan lirik lagu ialah isu yang berkaitan dengan penerapan bahasa rojak (sekerat ular sekerat belut) dan penerapan bahasa tidak sopan. Penerapan unsur ini melibatkan isu jati diri dan moraliti, yakni sesuatu yang lebih utama berbanding dengan pertikaian makna yang melanggar hukum tatabahasa.

Sudah terang lagi bersuluh, umum mengetahui bahawa deviasi dalam sesuatu penulisan karya dibolehkan dan tidak menjadi kesalahan. Perjuangan memartabatkan bahasa Melayu bukanlah sebuah perjuangan yang selektif tetapi sebuah perjuangan yang menyeluruh. Maka itu, hal seumpamanya perlu tertumpu secara holistik dan pada sesuatu yang lebih kritikal.

Selain itu, penerapan bahasa rojak dan bahasa tidak senonoh dalam lirik lagu bukanlah sesuatu yang baharu kerana sudah lama tumbuh mekar dan menjalar sehingga kelihatan seperti suatu kebiasaan di sisi sebilangan penulis lirik. Maka itu, di sinilah juga timbulnya kebebasan berkarya yang disalahertikan sehingga melangkaui batas kesopanan dan kesusilaan serta pegangan bahasa jiwa bangsa. Jika hal tersebut tidak dibendung pastinya akan terus meracuni pemikiran generasi pada hari ini dan pada masa akan datang.

Oleh sebab itu, penulis ingin mencadangkan kepada pihak kerajaan agar satu klausa undang-undang khusus, yakni dalam bidang kuasa diberikan kepada Dewan Bahasa dan Pustaka (DBP) melalui Penggubalan Akta DBP 1959 untuk menghukum pesalah yang sewenang-wenangnya menggugat kesantunan bahasa Melayu di dalam penghasilan karya seni, yakni penerapan bahasa rojak dan bahasa yang tidak senonoh atau sesuatu yang seangkatan dengannya.

Hingga kini, ketika tidak ada satu garis panduan yang lengkap dan khusus dalam penghasilan lirik lagu terutamanya, kesannya begitu ketara yang menyebabkan berlakunya pelbagai kerancuan bahasa. Secara tidak langsung, hal itu memberikan satu gambaran yang tidak sihat terhadap jati diri dan moraliti masyarakat. Seolah-olah memberikan mesej kepada masyarakat luar bahawa sebilangan masyarakat di negara ini kecanduan bahasa asing sehingga tidak boleh berpisah dalam setiap perkara. Pastinya akan ada sahaja “Sekerat ular sekerat belut” yang membaluti tindak-tanduknya. Inilah satu tamparan dan cabaran buat seluruh rakyat Malaysia.

Pada saat kita mahu menjadikan bahasa Melayu menjadi bahasa dunia, masih ada lagi di segenap ruang yang mencandui bahasa penjajah sehingga hilang santun dan susilanya. Kritikan demi kritikan dilontarkan terhadap penulis lirik yang acap kali melakukan perkara ini, namun sayangnya masih tidak berubah ibarat “Masuk ke telinga kanan keluar ke telinga kiri”. Longgar sendat, lapang bertukul jadinya. Bertitik tolak daripada hal tersebut, satu keperluan dalam bidang kuasa perlu diberikan kepada DBP untuk menangani permasalahan tersebut.

Secara konklusinya, bahasa Melayu ialah satu daripada bahasa yang sungguh istimewa di seantero dunia − mempunyai keunikan dan kepelbagaian dalam pengaplikasiannya, baik dalam situasi formaliti ataupun penghasilan karya seni. Kebebasan dalam meraikan keunikan dan kepelbagaian bahasa Melayu bukanlah kebebasan untuk menerapkan unsur yang boleh menjejaskan jati diri dan moraliti bangsa Malaysia.

Semoga isu penggunaan bahasa rojak dan bahasa tidak sopan ini dapat “disembuhkan” segera agar tidak terus menjadi barah lagi untuk generasi pada hari ini dan seterusnya. Kesemuanya ini memerlukan kerjasama daripada setiap pihak dan tanpa kerjasama yang utuh seolah-olah usaha yang akan bertepuk sebelah tangan.